url: =Kipuahna Cosmetic Products pawlkhat sungah gu kihel ci’n Warning kitangko :: ZOMI DAILY\nKipuahna Cosmetic Products pawlkhat sungah gu kihel ci’n Warning kitangko\nposted on 22 December 2017 at 10:19 pm Lomkholna: Malaysia, News, Sawltak, World\nMalaysia gamsung ah akizuak numei te kipuahna Cosmetic te lakah gu “Poison” akihel pawlkhat om ahih manin, kuaman zangkei un ci’n Malaysia Health Ministry (MOH) te’n mipi te theihsakna nei uhhi. Tua Cosmetic Product sungah akihel Chemical pawlkhat pen ahuntungleh gu piangthei “Scheduled Poison” cih kimukhia hi.\nMOH nuai aom “National Pharmaceutical Regulatory Agency (NPRA)” te genkhiatna ah tua Cosmetic Product te sungah Mercury, Hydroquinone, Tretinoin cihbang ahoihlo akihelkha om ahih manin zangkha hetkei un ci’n kidopding Warning piakna nei uhhi.\nTua ahoihlo Cosmetic Product tepen: Nuriz Shoppe – Uv Pearl Cream & Nuriz- D’solve (abawlkhia Progressive Mix Industries), Aura Gorgeous Night Cream (abawlkhia Aura Gorgeous Beauty & Healthy), NV Anti Blemish Toner 1 (abawlkhia Nouvelle Beauty Centre Sdn Bhd) cihte ahihi.\nNuriz Shoppe – Uv Pearl Cream, Nuriz- D’solve, Aura Gorgeous Night Cream cih kipuahna te sungah Mercury kihel hi.\nNV Anti Blemish Toner 1 akici kipuahna sungah Hydroquinone leh Tretinoin akici ahoihlo kihel hi.\nCidamna lamsang thunei ahi Health Director-General Datuk Dr Noor Hisham Abdullah inzong tua gu apiangthei mainuh kipuahna “Cosmetic Product” tepen sapkina “Recall” bawlsak cih NST pan zanni in kiza hi.\nTua mainuh te sungah akihel Hydroquinone leh Tretinoin cihtepen “Registered pharmaceutical products” hi a, Drug Control Authorities te tungah matpongtin bawlkul hamtang hi. Tuaban ah cidamna lamsang atheician Health Professionals te ii makaihna bektawh akizangthei ahihi.\nTuabang Chemical hoihlo akihelkha mainuh kipuahna azangkhate pen amai anuhkhit ciangin avun sanding “turning red” cihi. Tuakhit ciangin omdan nopmawhsak in avun “Skin Tone” zong kilaihding cihi.\nAdang Hydroquinone akihel Cosmetic Product azangkhate zong maivun leh mel kilaihsakthei a, alauhuai ahi UV Rays panin vunin adaltheihna kiamsak hi. Tuahang in Skin Cancer ki ngahbaihtuam theihi ci’n Health Director-General in genkhia hi.\nMalaysia Health Ministry te’nzong vanzuak leh ahawmkhia “Retailers & Distributors” te kiangah atunga akigen, Warning akipia Cosmetic Product tepen zuaknawnloh, bawlnawnloh nadingin thu piakhinta uhhi.\nAzuak teitei, ahawmkhia teitei aomleh “Control Of Drugs and Cosmetics Regulations 1984” thukhun tawh kizui in thu kibawlding hi. Tuabang in thukhun palsatte pen liausum RM25,000 bang ki liausak thei a, thongzong kum 3 bang ki kiasakthei hi. Liausum leh thongdaan zong anih in ki piathei hi.\nMore: Sengam ah atuh akibawltawm Cosmetic Brand minthang $171 million manneiding kiman ~ ZD\nAbawlkhia Company te ahihleh liausum RM50,000 bang ki liausakthei hi.\nMalaysia gamsung aom nungak leh (make-up akinuhsim khiankhian tangval pawlkhat) te aw, hih atung a, akigen Cosmetic Product tepen zat huailo cih ihki phawksak phapha hi. Sawltak #zomidaily\nPrevious: Malaysia gamsungah abeisa kalsung in Terrorist migilo 20 kimankhia\nNext: Thai pasal khatin akiteending ni 5 asapin alawmnu thautawh kaplum\nSomalia gamsung ah kialpi tung ahih manin ninih sungin mi 110 si ~ ZD\nRakhine galkap leh Kawlgalkap te Paletwa ah kikap, mi 10 si ~ ZD\nAirAsia Company aneipa ngiatin vanleng sungah nasem te huhin ninkhawm buambuam\nSingapore gamsung ah Samsung puansawpset khat meikang leuleu\nKuala Lumpur khuapisung ah huihpi leh guahsia kithuah, singkung abulpan kilongkhia


timestamp: atn

url: =Hong Kong Shopping Mall sung aom Escalator khat lehtaigawp in mi 18 liam ~ ZD :: ZOMI DAILY\nposted on 25 March 2017 at 11:00 pm Lomkholna: News, Sawltak, World\nHong Kong gamsung aom Langham Place ah tuni Saturday (Mar 25) ni in Escalator setkahlei khat thakhatthu in khawlvat in, tuakhitciang lehtaigawp ahih manin mi 18 liam cih South China Morning Post pan kiza hi.\nHih tuahsiatna Accident apianlaitak zong CCTV panin Video Footage ki enkikthei a, Escalator pen thakhatthu in khawlin alehtai mawkmawkbek hilo in, hatmahmah sawnsawn ahih manin mite kiphu khagawp in kithuap ziahziah uhhi.\nAgei panin amukha Eyewitnesses te genkhiatna ah mi tampi atuang lakpan in pasal 4 leh numei 14 tepen agihna Balance Control zolo uh ahih manin, Escalator tungpan in tuksukgawp uh cihi.\nPasal khatpen alu liam in Queen Elizabeth Hospital ah kipuakpah hi ci’n Police Spokeswoman khatin genkhia hi.\nVideo etnop leh: 18 injured as Langham Place escalator malfunctions by going the opposite way\nAdang numei akhe aliamkhat in agenna ah Escalator pen aki lehpei ciangin angeina sangin azahnih in manlangzaw, High Speed in ki lehpeigawp cihi. Tua Escalator pen hihbangin aki lehpeima sunlam inzong tawmveikhop khawlcip ngeikhin cihi.\nTsim Sha Tsui Fire station panin Officer khatin agenna ah aliamte pen ahuaisialua omlo, guhlehtaang kitan omsamlo cihi. Hih Escalator pen inndawl 4 na panin inndawl 8 na kizomin apaipai ahihi.\nAccident apian hunpen Hong Kong Local Time nitaklam 4pm hunpawl ahihi. Tuahsiatna apianna Shopping Mall ahi Langham Place Spokeswoman khatin agenkhiatna ah hih Escalator siatna hangin aliamte akisam bangbang in huhding uh cihi. Tuaban ah Escalator asiatna ahang zong akician in ki kankhiading ci’n genkhia hi.\nHih Escalator pen abeisa March 23 ni mahmah inzong Biannual Safety Inspection akibawl hi a, bangmah siatna omlo ahih manin thunei te’n Passed apiak khitdeuh uh ahihi.\nTua Shopping Mall sung aom Escalator tepen “Otis Elevator Company (HK) Limited” kici Company te ii mawhpuak alak uh hi a, tuate’n zong hoihtak in asaitna kankhiading uh cihi.\nRelated; Singapore Bugis Junction ii Escalator tungah pasalkhat akhe awk ~ ZD\nZomi Daily panin Setkahlei kacihziau uh hih Escalator tepen atuan nuamin tawldam mahmah hinapi, Accident zong kinawhzak simtham hi. ZD Sawltak #zomidaily\nPrevious: Malaysia University sangnaupang 3 Kanza (Ganja) tawh kiman ~ ZD\nNext: Yangon Hlaingthaya ah naungek asuakcil akipaai khat anungtalai in kimu ~ ZD\nZomi Mungtup Tunna Dia Lampi\nZangkong Ah Lungpho Ding Kilawp


url: =A Lungdamthei Minam :: ZOMI DAILY\nposted on 28 October 2014 at 8:18 am Lomkholna: Article, Thawntuang\nA min gen dahni Sezang khua ateng papi khat in USA aom a sanggam pa kiangah lungdamko siam ban-ah etteh taaksa ing. USA aom a naupa in a u pa sum khak theizel hi. Khualam aom a upa in a sum ngahte tawh Sikkeu, Bel…cih bang a ki tangsap bangbang leina hi. Tua teng khempeuh laidal ah ciamteh hi. USA aom anaupa in a upa a hopihteh a upa in sum zatna teng ki ciantak in gen hi. A naupa in u aw tua bangin ciamtehteh kei-in na ki tangsapna bangbang leina dingin kong khak hi, laidal in na ciamteh dingin kong khak hilo aa, bang tengah zangh cihzong hong donglo hi ing cihi. A upa in nau aw hilo hi, “nang USA ah na tunga tua hangin ko na seplo in a baihsa lei-in ka ne uh hi, nang’ sepsa tung panin itna tawh nong khak sumte hangin lungdam lua-in a ciamteh ka hi uhhi. Ih van neihte hong theisak nuam hi ung”, ci hi.\nA naupa in midangte kiangah a genna ah ka upa in ka sum khakte a mawkna in a zatloh ban-ah lungdam hong ko ciatciat hi. Ka ki hopih\nlaitak un ama theihloh kal in ka ip sungah $ 3.00 bekbek ka neih na leng ka upa ka khak nuam liang hi ci hi. Sanggam khat, pa ta khat ihi zongin lungdam ki ko tangtang huai hi. Lungdamkoh cihpen ki cilbawl thei mahmah a, tu-in cil bawl nawn kei ni. Hong khak ding mah hi ee, hong panpih dingte mah hi ee..cih tawh om mawk mawk ding hi tuansamlo hi.\nBejamin mel mahmah Josept in a muhteh bang zah tak in lungdam hiam? Ki ipip zo nawnlo in lungdam lua in kap khia gawp hi. Itna lungdamna icih ki selsimsim thei hilo hi. Josept te unau a ki it manun ki ngawng kawi in, lungdamna khitui a luang ngelhngelh ahihi. Zomi te hihte unau bangin a ki-it minam, a lungdamthei minam ihih lam phawk sansan ing.\nCiimnuai khua ah Sa ki gawh in Ciimnuai khua ah a lungdamna a thuk kik ma in Geeltui khua ah peem uha, Ciimnuai khua ah Sa a ki gawh pen kum tampi khitteh Geeltui khua ah a lungdamna thukkik tangtang hi cih, ” Ciimnuai a Sa kibaak Geeltui ah ki Thuk” cih Zolai Simbu sungah kisin hi. A khiatna hong gen kik uha, ” Lungdamna manggilh ngeilo Sauveita leh thuk kik teitei”, kici hi. Lungdamna a ki ko tangtang minamte ihihna ki lang hi. Lungdamna ih ki koh ciangin a hi ding mah hi ee kici lo uhhi. Khat leh khat ki panpih, ki dom sang, ki huh ki thapia minam ihihna ki lang hi.\nSa zawi lo pi khat ah Sa awk ngeilo in ki siah ngeilo hi. Zomibup in ih zawi panna ih zuihna bang hiam cih phawk huai hi. Lungdamkoh theihna ding a zawi om tuak hi. Ih ngah zahzah tawh phunphun lo in lungdamkoh huaizaw hi. Ei tungah lungdam hong ki koh theihna dingin ih sep khiatna khat ki sam hi. Hih ciang ih tunna pen Pasian sep khiatna taktak in ih pomleh ama tungah lungdamkoh huai mahmah hi. Nang tungah lungdam hong ko aom ciangin piak beh nop semsemna aom zah khat in Thupha hong piapa tungah lungdam koko leng, ih maban dingte ah lungdam ih koh theih dingin vai hong hawmsak den ding hi. Ka gen theihzel bang hiam cihleh Pasian ih manggilh nini kiamlam a manawh semsem ihihi.\nMi khat ih panpih leh ih panpihna lamlamten tua in hong panpih hi cihthu kiza hizaw leh hoih aa, a ngahlamte adingin zong nuamin a panpih lamte adingin zong thalawp huai semsem hi. Tua hi a zawi zuih siamna. Tua hilo aa, a pia khia lamten ko tua tengtengah pia khia ung ei cih ih gengen pen ki sialhna maw, zuau genna maw cih ki tello hi. A ngah lamten tua in hong pia khia hi cih hileh a pia khiapa miten amah leh amah aki gen kulse lo in thei pah lel hi. Thu namtui ih cih tuate hi.\nDr.JM Paupu in, ” Ei Zomite pen Naupua litlit mah in USA Visa a ngah ziahziah minamte ihihi,”ci hi. hi hi. Pasian hong thupha piakziate ngaihsun phapha leng Pasian tungah lungdam kohkoh huai mahmah hi. A lungdam thei minam ihih manin ih lungdamna phawkkhalo in Biakpiakna lam a manggilh ki tawmnawnlo hi. Thu hong ngetsak Siate, Siampite ki zahko bawl ngamzaw lai mawk hi. Siampi te tung mahmah ah zong lungdamkohkoh huai zaw thamtham hi.\nPrevious: A 9 veina ZOFA cup vai\nNext: A zungkha thei zongsakna hoih lote ~ Khat Thang


url: =Numei khat inndawl 5 na panin kiasuk in, meikhau tungah awk :: ZOMI DAILY\nposted on 6 July 2017 at 8:02 am UTC+9:30 Lomkholna: China, News, Sawltak, World\nChina, Liaoning Province sungah nung Saturday ni in numei khat inndawl 5 na panin kiasuk in anuai ah akikhung meikhau “Power Line” tungah awkkha citciat bilbel ahih manin silo cih Shanghaiist News pan kiza hi.\nTua numeinu pen bombisungten “Underwear” bektawh hi a, Liaoning Apartment Building ii apualam ah kikhai lenglang hi. Hih numeinu pen midang pasal tawh aomkhawm “Mistress” hiam, ahih keileh innsung hahsiangin tawlet “windows” te anawt laitak in akiasuk hiam cihpen ki theicianlo hi.\nAhi zongin hih Underwear guakbek tawh Power Line tungah akikhai lenglang numeinu ii tuahsiatna Photo leh Video tepen Social Media tungah ki thehzakpah hi. The Cover kici te genkhiatna ah hih numeinu pen inntungpan kiasuk in, Power Line tungah a awkkhitzawh asawtlo in khua phawknawnlo cihi.\nVideo: Woman escapes death, thanks to power line\nTuaciang in khuasung mite’n Emergency Services te sam uh a, kahlei dawhto in ki honkhiathei a, silo bilbel ci uhhi.\nAthu akician in aki gelhkhiatloh hangin Chinese Internet User te’n hih numeinu pen midang pasal tawh aomkhawm “Mistress” khat hiding a, lametloh laitak in azi inn ah aciahvat ciangin hihnu pen buknadangding omlo ahih manin kongkhak pualam ah akibukna panin anuai ah akiasuk hiding hi ci uhhi. Sawltak #zomidaily\nPrevious: Japan gamsung aom zintunbuk khatah Video gukzaih nadingin Camera kithuah\nNext: Atapa in thuhilhna, danpiakna in khuasung ah aguaktang in vakpih kawikawi


url: =Kum tulnih sung Khazih pawlpi etkikna ~ Pau Do Lian :: ZOMI DAILY\nposted on 27 November 2019 at 9:35 pm Lomkholna: Article, Biakna, Paudolian\n“Simon Peter in, Nangpen anungta Pasian Tapa Khrih na hi hi ci in adawng hi” Mathai 16:16 18Tua ciangin Zeisu in nangpen suangneu acih nopna Peter na hi a, “hih suangpi tungah ka pawlpi ka lam ding a, sihna nangawn in zo zo ngeilo ding hi” Matthai 16: 16 & 18.\nZeisu in, “Kei kua kahi hiam” ci-in minam, Farisete leh anungzuite donghi. Farisete in Tuiphumpa Zawhang, Elijah, Jeremiah, kamsang khatpeuhpeuh nahi hi’ ci-in dawnga anungzui te lamah kihei-in note in keikuahi nahong ci uh hiam? acih ciangin Peterbek in, “Nangpen anungta Pasian Tapa Khrih na hi hi ci in adawng hi.” Acih khitciangin Zeisu nang (suangneu) tungah kapawlpi kalamding cihi.\nKhazih pawlpi in aphutkhak nalianpi nam 5 te\n1. Nungzui sawltakte hun (Apostolic fathers)\n2. Leitung Ukte thuneihna (Emperors’ power)\n3. Upna kilaih hun (Reformation)\n4. Theihna thakleh muhnathakte (Enlightenment & modernism)\n5. Tulaihun leh gamtatzia (post-modernism)\nKhazih pawlpi hongpian khiatma Abraham, Isaac, leh Jacob tehun akipan Israelte in tuniciang dong galdo haksatna kumsim in phukha denhi. Zeisu hunsunginzong amah alangpan’ Farise akipan apaipai na-ah phukha hi. Khatveivei ciangin amuanpen’ anungzuite inzong panpihngam lo uhhi. Zeisu leitungah avaklai mahmah inzong apanpihding mitawm mahmah ahihman in asih khittak ciangin Zeisupen Khazih hi’ Pasian Tapa hi’ aci ngam mitawm semsem hi.\nNungzui sawltakte hun (Apostolic fathers) AD90s-150s\nZeisu Leitungah avaklai in Kei Pasian Tapa kahi hi ci-a atangko nahangin akithatlum hi-a, ama nungzui, John, Peter, etc te-in Zeisu Leitungah aom nawnlohciangin Zeisupen Pasian Tapa hi’ ci in tangko uh-a, Zeisu omnawnlo ahihman in amau lungtungah thuak uhhi. Paul bang hunkhat lai-in Zeisu langpang hinapi in Zeisu ii teci hongsuahciangin annelo tuidawnlo in nithumsung bang Tuipitungah Tembaw sia-in awkcip na’ Rom galkapte in sikkhau tawhsatna, suangtawh denna, leh Rom aa thonginn ah kigawl atdong Zeisu in Topa hi ci in teci panghi.\nIgnatius bang Rom milim biadingin kisawla’ keibiak anungta Zeisu hi’ ci-a anial manin Sahangkhawina inn ah kikhiasuk in Sahangin netumhi. Polycarp zong Rom milim mai-ah kundingin Ukpi te’n asawl hang utlo in nial ahihman in Zeisu nungzuihna hangin sihnathuak dingteelzaw a temtawh kisatnim in meitawh singkhuam tungah kihaltum hi.\nClement zong alokuan na-ah thungenden a Rom kumpi in atheihciangin khaktansawm mahleh khukdin sa-in nithumsung antangin thungen a mualtung’ tui-omloh namunpi ah tuisamphul in mi tulnihte in dawnkha uh a pianthak lawh uhhi. Zeisu nusia nuamlo in kumpite thunial ahihman in Tuipigei a Tembaw khihna khau (anchor) tawh agawlkhih uh a, tembaw paisak in apumpi kibalnen hi. Tua laimuntak ah kum sim in tuihual in piaunel tai2 bang susiaden kici hi.\nTuabangin Zeisu mitmahmah tawhmu upnatawh alenkip ngam nungzui/sawltak mitamlo te hangin Zeisu thu mangthanglo ahihman in hih laimun ah ihgenzawhloh Zeisu mintawh gawtna thuak tampite hangin anungta Pasian thu upna kizomto theiden hi. Atomin’ Sawltak tehun lai-in Tothum (trinity) tawh kibuai a, Zeisu in, “I and my Father are One” keileh ka Pa khat kahi uh hi (John 10:30) Pilate in nang Jewish te Kumpi nahiam acihleh Zeisu in nathu gen aman hi’ (Luke 23:3) etc…\nTua ahih man in hih thubulpi (doctrine of trinity) pen thupilo khawng ihsak khak leh anak thupi mahmah ih Gukkhiatna ngah natawh kisai leh tuhun (upna peeng upna khauh)cite tawh kizomto ditdet hi. Tothumgawm (Trinity) Laisiangtho sungah tua kammal a omloh hangin (mission) cih kammal zong kizang/omlo a ahizongin tuma kum100 lai in Emil Brunner in, “the Church exists by mission just as fire exists by burning” Pawlpi pen mission hanga nungta, apiangkhia hi. Zeisu pen Pasian ahihman in milim tungtawn in Pasian hong kilangh lo ahihteh ci-a asihdong anialte hunsung cileng kikhial loding hi.\nLeitung Ukpite thuneihna\nZeisu Pasian Tapa hilo hi’ cihna in thu tampitak sukha hi. Pasian khatbek [monotheism] acite in Zeisu Pasian tawh kikimlo hi’ cih upna tawh nakpitakin kibuai a AD325 in Nicaea ah, AD 431 in Ephesus khua leh AD451 in Chalcedon te ah Tothum gawm Pasian (Trinity) kikup nalianpi nei-uh a, Christiante’ biak Pasian pen Tothum (Trinity) hi’ ci in Laisiangtho bu66 bul phuh natawh kipsak zo uhhi. Tuabangin Zeisu in Pasian Tapa hi-a mihing hihna (human nature) leh Pasian hihna (divine nature) 100% neihi cih Laisiangtho in teltak agenbangin kikipsak mah leh tuatungtawn mahin haksatna lianpi in nawkkha veve hi.\nConstantine in Maxentius azawh khit akipan in Christian upna in munhong ngah a (a tom gen nicileng) ahoihlo lam (leitung thuneihna) tawh zangkha uh ahihman in, Christian sungbekbek ah kitawknawi nalian pi pianga Leitung thuneite thubek zuihding leh amau milim (statue) mai-ah kun a biakding thu akipiak ciangin Zeisu bek ci a alenkip te’ abanban in kithat ziahziah hi. Topa Zeisu in Peter kiangah nangtungah “Kapawlpi kalam ding hi” acih mahbangin Khazih pawlpi mangzo tuanlo in athah zawhloh uh mitamlo te’ hangin upna man (Laisiangtho tawh kituak) kilawh to veve hi.\nUpna kilaih hun (AD1550s)\nTuabangin Leitung Ukpite in Khasung thuneih natawh honglet khawptak ciangun apiang thaklo mi’ galkap ukna nuai-ah mikhempeuh Pasian hehpihna in banzo napi in thunei tuam hong omtakciangin “Upna kilaih hun” hongtunga tuapan in tu-a ih Laisiangtho zatte Leitung mikhempeuh (Israel cih omtuanlo Gentile micih kideidanlo) in simtheih dingin honglet khia uh a, William Tyndale zong Manglai tawh let ahihman in kithatpah hi. Pasian khatbia leh Zeisu zong pomna pi-in Leitung duh hopna leh vangneih nopna hangin Satan in munhong latheipah a mihingte’ kikhen naleh kihuatna te hongkhangsak hi.\nHihhun (AD400-AD1550) sungteng inzong Zeisu Leitungah avaklai mahbangin Zeisu Pasian Tapa bek um a, Leitung thuneite abia nuamlo te sihdan’ kipia ngekngek in Sawltak tebang mahin Zeisu telzaw dingmaw sihding telzawding cih athuakte in aup na-uh khauhtak nalen uh ahihman in upna Laisiangtho tawh kituak upna aneithei ihihi. Hihbang hunhaksa sung ah mihing leh mihing kikalbek hilo in gamsate leh misane (cannibal) tezong alauhuai mahmah hunsung ahihi.\nTheihnathak leh muhnathak (Enlgihtenment)\nHihhun hongpian khiatna bulpite’ idea pen Rene Descarte (1596-1650) ii ngaihtsutna (philosophy) in Mikang gamleh leitung bup hongzel tahi. Descarte ii gendeuh pen, “human beings were part of machine” “Mihingte pen set bang ahihi” acihnop pen mihingte in machine (set) bangin nasemthei ta hi. William Barrett in tuabang ahihleh “Can machine think” mihing te lungsim setbang ahihleh setin thu angaihsun thei tam? Cihtawh dawng kikhi. Tuaciangin hih theihna leh muhnathak te hunsungin Julian Huxley in mihingte pen ganhing bang hi, “We are unique animals” cihi.\nDescarte in mihing te khuakngaihsutna in seplah neilo hi, Pasian kisamlo in nakisem theilel cihi. Hih ngaihsutna in Western gamkhempeuh ah mihing hihtheihna’ Pasian sangin hongthupi zawktak ciangin Pasiankiangah thungetngetsangin, Laisiangtho sima thalaklak sangin leh mitungah gualtungtuan ding nuamsa zaw uh ahihman un, mikang gamleh (tun leitungbup) hun tomno sungin zelpah hi.\nHih Enlightenment hunpen kammal nga (5) tawh kigen theihi. 1) reason- banghang a lawhcing/lo, nakhat peuhpeuh ahangzonkhiatna, 2) nature – angeina, apiang ngeina te leitung pianzia leh a ma, omziatawh kituak akan’ sin. 3) happiness- lungkim na, mihing bawltawm theih lungkim/dam na gtn: nakhatpeuhpeuh abaihlam leh anuampen aa bawl/zang ding. 4) progress-khangto, kizomto, cihnopna ah nakhat peuhpeuh mainawt den hi. Gentehna nungkum in compter window10 ihzat leh tukum in window11 hiding. 5) liberty- suakta ngiatding. Khatleh khat ki-uk, kigakciplo ding.\nKhatleh khat tungah kinga loding eileh ei septawh neding dawnding. Kammal dangin genni cileng nakhempeuh mihingpan kipan hi. Lasiangtho inlem nakhempeuh Pasian tawh kipansak hi. Mihing khantohna pen mihing lungsim (human mind) tawh kipan sakha uhhi. Hih mihing lungsim ngaihsutna (human mind) kilaihna philosophy Descarte in a develop ahih hangin a philosophy bulpipen French philosopher, Voltaire (1694-1778) father of Enlightenment kicipa in apatkhiat ahihi.\nTulai hunleh gamtatzia (modernism & post-modernism)\nModern science (tulai pilna) kipatkhiatna bulpi pen Oxford a mipilte in Thomas Aquinas thuhilh alehdo na pan kipanhi. Aquinas in Aristotle idea, ‘natural phenomena’ adawnkikna hangahihi. Atunga Descarte philosophy in mihing lungsim (human mind) in nakhempeuh semthei cihtawh kizom in hih modernism zong kammal dangin cileng hih leitung pen, “the world is created by a reasonable God” apianna akikan thei Pasian in bawlhi cihi. Ahizongin mipil Francis Bacon in bel leitung tangthu ah Laisiangtho lotawh ki prove(teci) theilo ding.\nModernism pankhia te lak ah Isaac Newton zong helloh phamawh hi. Kum20 kiim in Cambriage University ah professor sem a’ amuhkhiatna khat, “The universal must be calculable” hih leitung khuasak napen kiteh/tuakthei dinghi tuapen aman ‘gravity’ ci-in mivawh aa mithang vangvanghi. Ahizongin in American Christian philosopher, Francis A. Schaeffer in Newton leh alawmte in amau theihna science te Laisiangtho ah abulhphut kei uh leh bulneilo pisuak cihi. Hih mipil masate Pasian langpang vive hisam lo in Laisiangtho alen tinten zong pawlkhat omhi.\nMichael Faraday (1791-1867) in electric current (meitha hatna) mukhia pa hi a, Laisiangtho in acihleh upding hi-a acihkei leh uploh ding acingam hazel hi. Hih bang mipilte lak ah linekhat bek hilo in ahuamkim a azangthei Albert Einstein bang kizah takdeuh hi. Amah aminthan napen, ‘theory of relativity’ (nakhat leh khat kizopna omhi) hi-a laws of physics tetawh mithang hi. Francis A. Schaeffer in bel hih philosopher te’ thu ihsin ciang amau muhna’te bek thei hilo in Pasian a omlam azongzong ihihi cihi.\nKumkhat in leitung mihing 82 million khangden a tukum 2019 in 7.7 billion ahihi. Mipilte tuatna ah ihtenna leitang/tung resource pen mihing 10 billion bek kicingding cihi. Cihnopna ah mitam semsem in nate kicing zolo semsem cihna ahihi. Postmodernism hunciang leuleu in modernism tunga kilam theihna muhna ahih mahbangin mihing bawltawm theih nate tawh lungnopna, lungkimna, leh kisapkhempeuh kicingsakding cih ngaihsutna ahihi. Mimal lungnop na, innkuan leh society (itenna khua) sungah nakhempeuh haksa semsem ahihman in lungno naleh khamuan natawmsemsem hi.\nAldous Huxley in hihbang lungkhamna leitung ah mimal dahna, hehna leh lunggimna te adamsak dingin ‘drug’ khamtheih’ zangleng cidamna piazaw in alungsim sung uh-ah nuntak nuamzaw dingci hi. Huxley in “Heaven and Hell’ cih laibu na gelhhi. Ahizongin lungsim sungbek lungkim na leh lungsimpua lam kilehbulh ahihman in tua hitheilo dingcih tawh hih laibu ah khuphi. Modernism ii concept bulpi, ‘man beginning from himself’ mihing amah leh amah hithei hicih pen leitung pilna sungbek tawknawi lo-in Pasian thusung (theology) zong nasiatak in hongtawkzau hi.\nHih modernism leh postmodernism hangin theologian (Pasian thupil) te in panmun tuam tuamtawh nadawng (response) uhhi. Amin thang deuhlak ah Karl Barth in Liberalism lehdo pah hi. Tua hi-a “Church Dogmatics” vol tampi gelh in minthang lawhhi. Paul Tillich zong God-is-dead theology tawh kitheipen hi. Tuhun (postmodernism) sungin theologians pawlkhat te in olno (kol) takin Pasian thu Laisiangtho tawh kigamlasak a hong gelh/gentak ciangun mi nautang [lay people] te inzong utbangbang in Christian nuntakna hongzangta uhhi.\nHihbang suahtak na bangin hong nungzuih hiam cihleh tuhun Christian te in, electronic church (online youtube, facebook) pan Pasian thungaihna tawh kicingsa, electronic preacher (online pan thugen natawh sumleh paizonna leh minthang na in zang) in technology in tampi tak hongtawk nawita hi. Tuabek hilo in LGBTQ ci-in Christian sungah issue pikhat hongsuak hi. 2011 in Boston sangkah dingin katunga classmate, professor te atamzaw pen hidan (LGBT) vive nahi mawk hi. Alamdang zawlai kasak in, numei leh numei kitengin khatpen pasal sem in tuatawh ta nei, pasal leh pasal kiteng in khatpen numei semin tuatawh tanei hi.\nHih pen thu-umlo mite sunghileh ahithei thumah cihding hi-a, ahizongin thu-um mite vive ahihman in kakhuak in ban zo nawnlohi. Hihte pen transgender (pasal in numei vantawh laih, numei in pasal vantawh laih) hi a, alauhuai leh Christian innkuan sung hongsusia thei laikhat ah nupa kitengin ki-it mahmah a ahizongin ta hongneih theih lohciang un midang (mikang mivom) te’ sperm doctor tekiangah leiziau in tuatawh tanei theihi. Hihte pen Abraham+Sarah leh Hannah, cihte tawh enkak leng acidam Christian family ahidiam cihdotna lianpi om hi. Tu in anuai ah hih thupi khennga (5) dawn kikna ihnei ding uhhi.\nThukhupna leh khennga (5) te dawn kikna\nTulai Tapidaw (Christian) te-in mimal, innkuan sung leh kipawlna (pawlpi) sungah vaihamsa khatleh issue khatpeuh hongom ciangin ih dawnkikna te in thusai mahmah hi. Gentehna in taanglai (apostolic fathers) te in Rom khuapi a milimte nabiak kei-uhleh ci-a thunei te asawl ciangun keibiak Zeisu bekhi ci-in thal nial ngam uhhi. Tuabang mah in kumzalom 2-4 sungteng zong Pasian khatbek omhi vs Pasian tampi omhi leh Pasian pen Tothum hicih tawh Nicaea (325), Ephesus (431) leh Chalcedon (451) ah nasiatakin kikupna nei uh a kum za asim nabuai pih ngam uhhi.\nTua khit leuleu ciangin Constantine in gal hongzawhciangin Rom gampan in leitungbup ukding hanciam uh a, Rom milian te’ lim (statue) biakding leh paidingin thu napia leuleu uhhi. Ahizongin tua mihing tethupiak sangin Pasian thupiak alauzaw te in Rom milim te biaknuam lo in sihdong mah nanial ngam uh ahihman in upna kilaihna hongpiang a tu in Enlightenment leh modernism postmodernism sungah zong upna laigil (apostolic faith) tawh kileh bulh vive lamah mihingte taizaw nuam hi-ahangpen nuamzaw leh olzaw ahihman ahihi.\nKum 2000 sung Christian nuntakna khennga (5) sungin akibanglo hunte ah akibanglo haksatna liante Christian te in nathuak hi. Ahizongin hih thuakna in ngimna khatbek nei-a tua pen Laisiangtho tawh kituak upna ataih (attack) ahih lam ihtheih ding thupi mahmah hi. Tuhun ciangin apostolic faith (Paul, Peter te upna) ah kingahsangin feeling (lawppak na, cidam na, nalamdang bawlna, lam a lungnop suahtak pakna) te tawh ihhaksak nate phisinna (solution) dingin ihzat man in thugen evangelist/pastor/ cihte akipan Khristian hihna pen ihneihsa piak khiatna leh nuntakna nangawn supna sangin Khristina hihna hangin ngahna lam bekbek ah la zaw ihih man in Laisiangtho sung a pupa te’ upna tawh kileh bulh mahmah hi.\nGentehna in Ignatius mihau mahmah pan in Pasian upna tawh aneihsa leh innsung nuam omkim lai haksat na thuakzaw in Pasian (Khristian hihna) zui hi. Polycarp zong milim biakding sangin Zeisu sihpih ngamzaw ahihman in meitawh kihaltum hi. Clement zong tuabang mahin Zeisu kianga thungetna khawlnuam lo a Tembaw khitna (anchor) tawh agawlkikhihsa in tuipi tungah kikhah hi. Ihtuah khakthu te tawh kizui in modernism te’ pilna zong siksanleh letpi in neikei ni. Enlightenment te muhzia zong kicinglo a, thunei emperor te ukna sunga tezong kicinglo in Laisiang kigelhlai a apostolic faith te mah enkikkik a hih postmodernism haksatna te ih phisin theih nadingin Laisiangtho bek omhi.\nLaisiangtho pen Pasian kammal ahihi. Christian sung mipil misaim tampitak inzong Christian upna alangpan’ Buddhism leh Hinduism cihte lak ah Zeisu bekcihding sangin Buddha zong, Krishna zong lampi khatmah hi cihpih in Zeisu bek cileng Kawlte in hongmudah ding cihna tawh kilem ding (peaceful coexistence) cihbangin hem genta hi. Judson inzong Kawl kumpi pa mai ah, “There is only one eternal Being” naci ngam hi. Zomi thu-um tampi tak in Pasian thusungah ahangsan leh Zeisu bek acingam mipil tampi ihkisam lai uhhi. Pau Do Lian., D.Min, (Ph.D)\nPrevious: Lia Dim Lun Mang mawhlo hi ~ Pu Zokhup\nNext: Thanksgiving Thungetna ~ Pu Go Sawm Khup


url: =Khenpi 3 ~ MUC\nAdmin 12:38:00 PM Articles, Conference Pianna thu, Pr. Khamkhen Kaihkhop Kawlgam ZomiSDA tangthu\nKum 13 sunga Paulap Dingte\nBangteng Semkha Peuhmah Zawzen Uh Ahia?\nHih vai tawh kisaia et ding hun pen kum 13 sung huam hi-a, 2002 pan 2014 ciang ahi hi. Hih hunsunga MYUM makaite nawkkhak thunawngkai buaina lianpi 5 om hi. Amasa pen Insein SDA pawlpi vai siang nailo. Anihna pen 2001 Union Session Kiteelna vai le ATI vai; a thumna pen 2002 January akipan UMM sunga conference deihte union in alehdona le kumpi zum le thukhenzum ah khiatna le 2003 UMM Triennial Session Kiteelna; alina pen 2007 MUAS minamvai buaina; le a ngana pen SDA zatopi ngetkikna ahi hi.\nBuainate MYUM Makaite Nawkdan:\nIn Sein Pawlpi vai: Makaite in buaipihlo\nHih pen 1995 kim pekpan kipan hia, union tawh kizomlo le pawlpi leitanga Pr Aye Han lei innmun le innlam vai zong ahi hi. Union makaite in In Sein huanga mun awng teng innmun sehin zuak uha, siapi pensen lakuan dingte in lei ngeingai uh hi. In Sein vai pen Union makaite in tamveipi ahanciam uh hangin siangtheilo hi. 2002-2014 sunga union makaite in va lawng senawnlo uh hi. Tua manin tutunga union makaite khawlna ah Insein vai kihello hi.\nSession le ATI Vai: Makaite Khak in kiteelna Kimawlna in zang\n2001 December in MYUM Session ah, SSD makaipi ong tunghak hi. Nominating committee alut ding sehna ah, GC Sessiona kizang, policy thak hi, ci’n union makaite in EC sehsak ziau hi(election hilo-in appointment) suak hi. Tua vai UMM mipi alungkim loh ciangin kiteelna pen SSD mai ah paulapin ong om hi. 2002 January in UMM in Singunau ah Session nei leuleu hi. Tua ah Union President Pr Tin Tun ong zekai leuleu hi. Ong tun ciangin UMM president Pr Kenneth tawh anih un, GC kiteelna thak cin policy lopi khat ong pan leuleu uha, kibuai pian leuleu hi. Tua zom, 2002 February kha-in MYUM EC in Yangoon ah ATI sang khakna vote uh hi. UMM in April, 2002 Tandaung khua ah Pr Kenneth makai-in ATI khakna vote la leuleu hi. Tua EC ah union representative in Pr Muller le Sia Memory kihel uh hi.\nUMM ah Pastor Kenneth ong tuntoh ciangin sang pawlkhat phiat ding vai ah mipite lunghimawh in patau uh hi. Hih thu nihte in UMM pawlpimi sungah lungkimlohna khangsak hi.\nATI vai ah Union President Pr Tin Tun tawh tamveipi ka kikum uh hi. President council ah,”Hun khat ciang ipom loh phamawh ding hun ong tung ding hi” cin, Pr Muller, Pr Samuel Po le Syam Pricilla mai ah gen ngei hi. Syama Pricilla simloh in layte hon hiphial lezong deih keng, ci ciat uh hi. Aih hangin kei le Pr Tin Tun bek a zum sungah kakikup uh nunung pen ah, “ U Yan Aye, U Muller, U Memory, Syama Pricilla te pen mipil vive himawk uh in, kikantan zolo hi veh aw!” ong ci a tua khit a kipan ATI vai amah tawh tampi ka kikum nawn kei hi.\n“Kiteelna vai, 2001 le 2003 a pen keima khialna hi. Kiteel dan nam 2 om, khat zawzaw kizang thei cin ulian khat in ong cihmanin mang kha ing, tua lah amanlopi an hi hi” cin Pr Muller in ama kimawlna strategy zat ahilamtak 2005 October 31 in laihawm khia hi. Tua hunlaia, kiteelna ah uliante kimawl athei, MYUM Chief Accountant, U Doe Doe Chit in, “Daai kasa dar, dai gah sa tua da pawh” ci ziau hi. Amah pen Pr Muller-ii sunghpa ahi hi.\nConference Planning Committee: Makaite Dolian pen\nHih thulu pen khen nih suahin I en ding hi. Akhen khatna pen hihbuaina hun 2002-2014 ma-a union makaite in Conference le agimnam peuhmah asimthama a dona thu hi. Khen nihna pen hih buaina huamsunga union makaite in akilanga conference adona thu ahi hi.\nAsimthama dona: 1987 - 2001\nUMM ah Conference nget kipat pen 1987 hia, FED in thuhoih ding tampi gelpih ngeikhin hi. UMM in zong a Local Conference ading Bylaws and Working Policy zong bawlin apkhin uh hi. Ahizongin, a sawtloin Conference mipi tanga ding mi 13 pen Galkap Thukan Zum( Mandalay a Military Inteligent) ah Upper Chindwin Liberation Movement hi, Gamnuai mite tungah phiangsiah pia den uh hi, cin zuauphuakin kumpi telkhialh theidingin khiangei khin uh hi. A support siate elbawl le hepbawlna tampi om toto hi—a motto uh pen “Kyu Pin khoh, Kyu ngoh ma kyan sii zah”( က်ဴ ပင္ခုတ္၊ က်ဴငုတ္ မ က်န္ေစရ ) ahi hi.\nAkilanga dona: 2002 - 2014\nHih pen anihveina Conference ading mipi diankhiatna ahi hi.\n2003 January in, Pr Tin Tun in Conference-te pen “cancerous disease” hi, ahunlapin atkhiat ding hi, cin laihawm hi. Ahih hangin ama hun sungin SSD mai-ah union le Conference makaite kihokhop theihna tampi vei omthei lai hi. Amah ong cidamlo vat-a, Pr Muller in union ong let cianga kipan buaina beilam sangin khanlam ong manawh zawta hi.\nSeptember 24-25, 2003 in SSD makaipi Pr A. C Gulfan Jr. pen Kawlpi ah ong paito in conference ngetdan ding lamlahna mipi tungah hilhcianna nei hi. September 25 in Yangon ciah suka, ama nung ah UMM officer 3(Pr Min Lwin, Pr Kai Khan Khual, le Sia Thang Lam Mung) in zingsang nai 9:00 gual in Pinlon Kale biakinn sungah CPC upate tawh kimuhkhopna nei hi. Tua lai ah Conference ngetna lai fill up le plan suaih ding kikum, kithukim in lungdamtak in kikhen uh hi. Ahizongin October ciangin union pan conference-te paikhia ding cih kam ong ging veve mawk hi.\n2003 Kum kipatlam in Union President in conference deiha kipan UMM layte pen “cancerous disease bang ahihmanin, ahunlapin atkhiat ding ahi hi” cin a conference tunga alungsim puakzia uh dawksak hi.\n2003 March in, Pr Tin Tun in, laigelhpa tungah, union pan Ministerial director le UMM ministerial director sawlin UMM-a conference deihle deihlo minla sak ding, SSD ah puak ding cin gen hi. SSD in tua bangin sawl hiam cih adot ciangin presidentpa in sawllo ci zel hi. April in bel union pan Combine Institute cin union director honkhat paito saka, pawlkhat in conference langdona laihawm uh hi.\nHihkum kipat lamin UMM president in SSD president Boccala tungah, Kai Za Dal in mikhaikhawm in a sawma-khat teng uh la hi, cih thu zaksakna hituak hi. Tua bang takpi ahihleh, sawma khat aman alak nading right neilo hi, ci-a athukkikna email lai pen Yangoon Zomi hun ah Pr Langh Sawm Mangin mipizak dingin simkhia hi. Zuau phuak hiam, thuman le manlo omzia kantellopi in makaite in a upmawh uhtawh thugen ziau uh ong suak hi.\nPr Kenneth UMM ong tun ciangin ATI phiat ding amasapen in ong semto hi. Tua ciangin mipi khasia in SSD ah complain le conference ngetkikna lai khak uh hi. Tua ciangin SSD pan UMM president vai le conference ngetna vai-in lamlak dingin 2003 April in Dr. G T Ng, SSD Secretary, May Myo ong paito hi. UMM, MYUM le CPC khutkilen in conference kalsuantoh dingin lamlahna pia hi. Tua kum September 24-25 sungin SSD President thak Pr Gulfan Jr. Kalemyo ah ong paito in worker teng tungah conference a thapiak nading hanthawn hi. Azing ciangin mipi tungah kalsuan zia ding hilhna nei hi. UMM Secretary in Conference ngetna ding keima masuan hi ci ingh, cin mipi kamciam pia hi. Azing ciangin UMM officer 3 le CPC kimu in kalsuankhopzia ding kikamkupna nei uha, kithukim uh hi.\n2003 October in MYUM pan Conference-te pammaih kisalo, kipaikhia lel ding cin, abeisa thu teng kikhel in aw ong ging hi. Amai kha November-in CPC in Pa Khualzanang kisawlin MYUM officer Pr Muller tawh kiho dingin pai hi--thute ahoihlama geel ding in kithukim uh ci hi.\n2003 December UMM Session Pan Buaikikna\n2003 December 29-31 UMM Session ah Nominating Committee lut dingte sehna ah, UMM-EC in sehziau uh hi. Delegate at large ding ci-in UMM in RB makai khat amathu tawh an mawk guan leuleu hi. Tua dante policy tawh kituaklo cin layte apaungam zawdeuhte in MYUM makaipi Pr Muller Kyaw tungah gen uh ciangin, policy kizuilo mah aiphot tadih ve cin, kikamtam gawp uh hi. Tua huhauin, MYUM in UMM EC ah CPC te hawlkhiat dingin hanciamin, vote zolo ahihmanin, worker teng samin thuneihna zangin vote sak hi.\nUMM/MYUM in CPC Disbandment a bawlna le Kumpizum akhiatna\n2004 Januanry 1date tawh UMM pawlpi 11 disband piakna lai hawmin kumpi zumte ah pia uh hi. CPC in January 4-8 sung khawmpi ah, UMM makaite in a vote uh puahpha in CPC tawh khutkilet nading ngen uha, UMM in donkikna neilo hi.\n2004 February in MYUM Acting president Pr Muller in Conference-te kumpizum ah akhiat theih nadingin UMM worker pawlkhat Special Power of Attorney(SP) pia hi. Tua khit akipan MYUM ah Legal Department pen Pr Kenneth H. Suanzanang, Pr Kai Khan Khual, Sia Mg Mg Myo Chan-te in lensak uh hi. Hih thukhenzum thute ah MYUM president in union legal director-te tungah bangzah ciang thudonga, amaute in zong bangzah ciang bangci huzapzo uh cih ithei kei hi.\n2005 sungin UMM le MYUM in CPC te Kawlgam Biakna Lamzum le Ohchozi zum, Yatkwet pan gambup Ki-ukna zum sangpen, State Law and Order Restoration Council(SLORC), Yangoon dong ah khia uh hi. Kumpi zumte in Conference makaite thusitna le dotna nei uh hi. Conference-te in kam le lai mah tawh nungzuihin phisian uh hi. Tua hunin Ministry of Religious Affairs ah Dr. Myo Myint, PhD le U Ba Han(Kaba-aye) in hihvaite len uh hi.\nKalaymyo uliante in, langnih samin thu dong uh hi. Mission lam in Conference te SDA pawlpi pan a paikhiat uh hi, ci in zumah gen den uh hi. Tua ciangin zuma uliante in Missionte tungah, Conference-te na pawlpi sung pan-un paikhia cileng, UPC, AG, Tuiphum khatpeuh suak uh hiam cih adot ciangin, Mission siate in, suak kei uh ci hi. Tua ciangin uliante in, tualeh paikhia kici thei lopi—SDA mah hilo maw! Team “A” le “B” nahi lel vevuale, cih san uh hi. Mission in athulian theithei dingin kumpi zumte ah “a paikhia uh hi” cih zangden uha, kisai nawn kei ung cih nadingin “ka hawlkhiatsa uh hi” cih kammal zang kop uh hi—Mission lamte dinmun pen passive victim le subjective prosecutor dinmun ah pang zel uh hi.\n2006 February in UMM huam sunga conference deih Pawlpi 17 disbandment piakik uh hi—apaulap uh pen Conference-te Myanmar Biblical Christian Fellowship(MBCF) ah member in lut uha, Sunday ah lampialkhin uh hi cih, zuauphuah paulap in SSD mai ah gen uh hi.\nNominating committee member lakzia pen 2002 MYUM session le, UMM session ah union makaite’n zang uha, GC policy thak ci’n mipi khem uh hi.2003 in zang leuleu uh hi. Policy zuilo-a, union uliante kimawl dan pen Pr Muller sunghpa, Doe Doe Chit, Union Chief Accountant, in ciamnuih-le-cihtakin agenna ah, “Daai in bup nek nuama kimawl aive. Dai in aluakziau tave” ci hi. 2005 October 31, in Pr Muller in session kiteelna nihvei vaia a khialhna lai hawmkika, ulian khat in, kiteeldan nam 2 om acihmanin, tualakah khat kazat hi-a, amanlopi na hi, ci’n akhialhna pulaak hi. Hih lai ahawmma deuh mahin, Sia Gin Sian Mung in UMM conference-te tungah paikhiatna abawlnailoh nadingin thumna lai Pr Muller tungah khak hi. Athukikna ah, Conference-te hicikoih leng gilo semsem uha, pawlpite in thuaklah uh hi, tua manin kum bei ciang kasepding teng uh kaseploh uh phamawh ding hi, cin thukkik hi. Amau patkhiata buaina piangkhia hia maizum sel nadingin disbandment azang uh tawh kibang hi.\n2007-2009 dong Thukhenzumte ah Conference-te Criminal Cases 5 le Civil Case 5 khia uh hi. Tua thute MYUM makaite nasep akikhawlsak 2015 kum dong man siangnailo hi. UMM pan Pr Ngo Khaw Nang tazalu sem hi. 2008 in Mandalay Myothit a pastor sema UMM koih Saw Htoo Glad galkap thukan bu danin kigena, Teinkaya, Khampat No 1, Kyauk Taw, Rakhaine le Tiddim, Chin State ah paikawikawiin Conference-te zat biakinn teng ap dingin va hanciam hi. Tua vai thulian ong suah ciangin Pr Kai Za Dal le Kham Khen Pau in MYUM makaite tungah akham nading uh le kihokhopna neia, kilemkikna bawl dingin a thum uh hangin, makaite in bangmah dawnglo uh hi—akutna uh lai le galkapbu kineihpa vaite zong SSD dong ah email copy pia uh hi.\n2010 in Pr Ngo Khaw Nang in Tazalu semin Pinlon Kale biakinn huang le MMCC huang pen Mission leisa hi cin, Kaiza Dal tungpan angahkik nadinguh Tazama Muh Gyi phuan in Tein 5,000 man in amuh tambu seh uh hi. Tua adingin MYUM president letmatthuhna laizuau khat bawl uh hi.\n2013 in Pr Ngo Khaw Nang in MMCC huang grant phiatnuam in, Pr Kai Za Dal tenupa le Huangneipa Ginno-te nupa, mi li Tazama Muh tawh Kale Khazaing ah khia leuleu hi.\n2002 -2014 Sunga MYUM Sunga Pangpite:\nHih hunsungaa Union makaipite: (2002-2003) Pr Tin Tun, President; Pr Muller Kyaw, Secretary; Pr Memory Tun, Treasurer; (2003-2010) Pr Muller Kyaw, President; Pr Memory Tun, Secretary, Sia Dalpu, Treasure; 2011-2014 in Pr Memory Tun, President; Pr Min Lwin, Secretary; Pr Dalpu, Treasurer ahi uh hi. UMM ah, 2002-2003, sung Pr Kenneth, President; Pr Kai Khan Khual, Secretary, Pr Min Lwin, Treasurer; 2004-2010 sungin Pr Min Lwin, President; Pr Kai Khan Khual, Secretary; Sia Thang Lam Mung, Treasurer. 2011-2015 sungin, Pr Timothy Paul, President; Pr Rozaman, Secretary; Sia Gin Lam Cin, Treasurer. Thukhen zuma Tazalu sema Pangpite: Pr Min Lwin, Pr Ngo Khaw Nang, Pr Gin Do Pau le Rakhine gam ah Sia Soe Maung Maung ahi uh hi.\nHih atunga hun sunga buaina thumalgol diak teng iet ciangin, pawlpi makaite patkhiat gamtatna hanga piang buaina vive ahihi. Tua buaina ong omkhit ciangin, thudam le Christian lungsim dopphahin, leptuah ding sangin, thuneihna, thatanghatna muangin sukmit ding vive hanciam zaw uh hi. Tua bang gamtatna in hun, tha le ngal ban ah sum tampi hupkangto pah zel hi. Tuate hang mahin union ulian thumte panmun pan SSD in akhawlsak ahi hi.\n2003 in Pr Tin Tun in MYUM ong makaih zawh nawnloh ciangin Pr Muller in MYUM makai-a 2010 dong ahi hi. Pr Muller in pensen la-a hi buaina ah amah kihelnawnlo tawh ong kibang hi. Ahizongin ama mapatsa maban teng mah, Pr Memory in azomto hizaw hi.\nConference-te cancerous natna tawh genteh zawzena, ahunlapin atkhiat ding ahi ci-a 2003 kipata laihawm pen Pr Tin Tun hi. Kiteelna manlo aphuak le conference-te a atkhia Pr Muller hia, kumpi zumah nuailup mangsawm pen Pr Memory ahi hi.\nHih bang teng sep nadingin bangteng kisema, bangzah bei in, zuau bangzah kiphuak cih tampi om ahi hi.


url: =Galpa Theihna-2 – Zomi Agape Church Inc\nZomi Agape Church Inc > Zomi Agape Church Blog > Agape Digest > AD04 > Galpa Theihna-2\nMarch 14, 2022 by Super Admin AD04, Agape Digest, Laisiangtho sinna\n18Ahi zongin mite in amau’ awkna ding mah thang siah uh a, kuamah dang awk loin, amau mah hai awk uh hi. 19Zawhthawh thu tawh mi’ na a sutte in sihlawh tawntung zaw a, hih bangin a gamtate in tua bangmah tuak ngitnget hi.\nHuaihamna ( Pau.15:27)\nA huaiham mi khat pen Satan thang sungah awk ta\nThang a awk mikhat in daihna ngah nawnlo\nA huaiham mite le Satan om khawm ahih manin a huaiham mite omna ah daihna om lo,\nHuaiham luate a tawpna ah khutkhial thei\nBanghang hiam cih leh, Satan pen athatpa, agupa\nNgongtatna ( Guh gawigawi) Ezk.28:16;\nDawi in, A ngongtat mikhat pen belnuam(zuinuam) zaw hi. (1Pet.5:8-9) • Mi ngongtatpa thusia in suizuih ta hen. (Lt.140:11)\na ngongtat nuam mite a lungsim in mudah hi. (Lt.11:5)\nA kiphatsakna hangin leitungah kikhiasuk\nKiphaksakna in Pasian hehsak hi\n3.a. A kiphasak mi-in Satan pawl\nLeitungah kiphaksakna hongtun masa Satan\nA kiphasak mi namuh nak leh, Satan pawl, neh ke’n\n3.b. Kiphatsakna in Siatna piangsak\nA kiphasak te Pasian in susia ding hi.\nKiphatsakna in siatnna hong tuaksak hi.( Pau.16:18)\n3.c. Akiphasak mi in Pasian maiah kihhuai pen hi\nKiphasakna omna munah Pasian in nasem thei lo\nRef: Dr Lian Muan Kim ( Makaih Pilna Laibu)\nKiPhatsakna Satan kiangpan ahi hi.\n⮚ Kiphatsakna tawh kisai theihding a kilawm thupawl khat\nMite mawhna i zonkhak leh, a kiphasak ihi hi.Mi mawhna I zon ciangin ei a kidiksak ihi a, midangte a khialsak ihi hi. Ei mawhnateng phawk taktak lehang kuamah I mawhpaih ngam kei ding hi.\nKei hong kikoi ci muh tam, cih lungsim I neih khak leh a kiphasak ihi hi.Mite muhna ah khami/ mihoih hih ding hanciam napi, kuama muhlohna ah I hanciam kei leh ‘kei’ thupi hong kisa hen, cih lungsim a nei ihi hi.\nHong kigensiat ciang I heh khak leh, a kiphasak ihi hi. Gensiatna ding nei keng, hoih ing, kicing ing, kei hong gensia dingin nang kua hi lel na hiam, aci ihi hi.\nHong kisimmawh ciang I heh leh, a kiphasak mahmah ihi hi. Kei, no simmawh ding hi ke’ng, kua hi lel na hi uh hiam, aci ihi a, guallel sa pipi mah a, a kiphasak lai veve ihi hi. Zeisu hehnate ngaihsun ni, Pasian min a kidaisak ciang bekin heh a, amah bangzah ta-in kisimmawh ta leh, heh se lo hi.\nEi leh ei I kiphat ciangin zong a kiphasak ihi a, a phattak khat I phatloh ciangin zong a kiphasak mahmah ihi hi. Mite thupisakna I zon limlim leh, a kiphasak mahmah khinta ihi hi.\nMidang I awlmawh loh ciangin a kiphasak ihi hi. Gitlohna lianpen in midangte awlmawhlohna ahi hi. Gilo lua kisa mi khat peuh va vua lehang, a awlmawh lai ihi sam a, I awlmawh loh ciangin bel bangmah a, sim vetlo ihi hi. Gilohna le kiphatsakna pokhawm a, awlmawhlohna vive gahkhia uh hi.\nPanmun kiteelna ah hong kiteel kei a i heh leh, a kiphasak ihi hi.\nI panmun deih khat midang khat in a ngah ciang, I lungdampih kei leh a kiphasak mahmah ihi hi.\nNipi sim a, i tutna ah midang khatpeuh a na tut masak ciang I hehpian leh, a kiphasak mahmah ihi hi.\nKe’n sem kei leng, kisem zo ke’n teh, cih lungsim I neih leh ‘kei’ cih lungsim a nei ihi a, a kiphasak mahmah ihi hi.\n⮚ I galpa Satan hong khemna tuamtuam pan suahtakna a ngah kim dingin mimal kim Topa Khasiangtho in hong makaih ta hen. Amen\nAD04, Laisiangtho sinna\nStarts 10:46 pm


url: =Tulaai Leitung Thuthang Tuamtuam Updates November 20, 2014 :: ZOMI DAILY\nTulaai Leitung Thuthang Tuamtuam Updates November 20, 2014\nposted on 21 November 2014 at 8:59 am Lomkholna: Khawmpau, Myanmar, News, World, Zomi\n· Kachin gam Laiza khuapi kiang KIO thautawi ten gaalkaap thu asinsakna saang Kachin Military Academy November 19 ni in Khaa-zaa Mualtung pan Kawl gaalkaap te in thaulian 105mm tang 2 tawh theihkholhna om hetlo in nakaap kiau uh ahihman in Bu sinlaai taangvalno 23 sipah in 15 liam uhhi. Asite lak ah CAN gaalkaap 2 ahi John Biak Tin Lian leh Ram Hngak kihel uha, Aliam lak ah zong CNA gaalkaap Bu 3 kihel uhhi. John Biak Tin Lian peen Pasian lasak zong asiam mahmah khat hia, Ram Hngak ahihleh Pu Zing Cung I personnel secretary a akoih amuan mahmah mikhat ahihi. Hih bang in gam le minam ading nasem mi nih asihna hang in Khalkha minam bup in November 19-20 CNF dialkhai aom napeuh vuah alang ah khaiciat in zahtaakna pia uhhi. Tualo mualtung mi nam tuamtuam pan zong khat le nih kihel a, Kawlgambup Sangnaupang gaalkaap pan zong minih kihel uhhi. Aliam teng Laiza zato pi ah akibawl sanlaaitak uh ahhi.Hih thu hang in UNFC,KIO leh NCCT te in lungkimlohna kumpi thuneite tung puak himah leh U Hla Maung Swe in kawlgam sung ah milomsih tu abek hikei ee KIO in zong bomb puakkhamsak in Phakant lam ah kawlgam gaalkaap lomsih hihte ahitheithu hi cihsan le hi ahizong in President Thein Sein in bel thuaman bang in kankhia un November 20, 2014 ni in cipong sam hi. bbc.com., Chinland post\n· UN Security Council in North Korea Leikha maangpi Kim Jong Un leitungbup thukhenzum ah puakding in mee akhiat ziahziah laaitak uh hi a Sen ten Veto tawh nialding in North Korea lam ah panghang simsim uhhi. UN in leitung bup thukhen zum ah ongpuak ma zangman kei khale ung Nuclear thau tang khat kasinpak saisai ding uhh ci in North Korea te in November 20, 2014 ni in taangkokhia uhhi.bbc.com\n· USA gam Florida state sung aom Florida State University huangsung laaibu saal ah November 20, 2014 ni zan in thautawi khat in mi akapna hang in sangnaupang mi 3 liam uha, khat gimsia mahmah hi. mikap pa ahihleh Palik te sialtalkap in nakaplumpah le uhhi. cnn.com\n· USA gam IOWA state ateeng Papi kum 41 khat in November 19 ni in White House innpi neha, amawtaw tung ah olnotak a zattheiding in Rifle puaphit phet sa in US thukansiam pawl in natheikha man uh ahihman in zadelh pah uha, manphotphot uhhi. Tusawng peen White House tawh kisai bit melmel ahihman in thunei lamte buaipian citcit uhhi. abcnews.com\n· Thailand gam a British minih that te hiding ci aupmawh mat ahi kawlgam mi tangvalno nihte thong inn pualam ah omtheihnading in Thailand sum 500,000 apiakleh apualam pan thongngak kawmthei ci in amau thu aleen thukhen zumte in November 20, 2014 ni in thukhen uhhi.voanews.com\nPrevious: Rev. Fr. Isidore Tuang Khan Pau (57 years), Rest In Peace\nNext: Etteh huai mite na sepna leh Zomi numei te\nZomi Life and Culture ~ Rev. Dr. Gin Khan Nang\nPuteek mawtawhawl khatin Brake sikding, Accelerator sikkhial in Store sung lutsuak\nNgeina leh Christian Upna (5) ~ Rev. Fr. Damian Dal\nThai gamsung ah Boat khat puakkham in mi 16 liam


url: =Sepna in hong honlo, hehpihna in hong hon cih theihna leh Zeisu’ sisan tawh hong tankhia cih telsitsetna in, Amahmahin hongpiak tawldamna sungah luttheih nading koibangin hong huhthei hiam?\nPaul kammalzat pen sçmeron”tuni” hi a, tawlnga cihtawh a kizopna munah a thupitna pulak hi. Psalms 95:7, 8 in Pasian mite’n apu apate’ khialhna hangin Pasian hongpiak hotkhiatna sung tawldamna sungah lutlo in a ombangin omkikiklo dingin vauna leh thuumna hi kawmkawm hi.\nHebrew 4 pen ni sagih Sabbath tan nading hanthotna in kizang phadiak den a, adang pawlkhat leuleu in Sabbath ni zong hitaktak laibeek hiam aci zong omphot a, hun nunung tawlngakna dangkhatpeuh om kha diam ci uhhi. Khat in zong Laisiangtho deihna tuaklo uhhi. Laisiangtho inbel hun nunung adingin, piansaklai panin hongpiaksa Sabbath tawlngakna mah, kal simin tawlngak ngiatngiat dingin Pasian in tua tawlngak ni kisehtuam mah bulphuh hi. Jew mite adingin zong tua Sabbath pen ‘olam haba’ a cih leitungthak adingin maitaikhol ahi hi.\nPrev post I nuntakna pen, Pasian in ani anai hong ciangtan mah hiam?


url: =Indonesia gamsung aom ‘Myanmar Embassy’ sungah meikuang kilot :: ZOMI DAILY\nposted on 4 September 2017 at 8:47 am Lomkholna: Indonesia, Myanmar, News, Sawltak, World\nIndonesia gamsung aom “Myanmar Embassy” sungah meikuang kilotsuk ahih manin, Embassy sungah meikang pawlkhat om cih Reuters pan kiza hi. Zanni Sunday zingsanglam in Indonesia gam ii khuapi Capital ahi Jakarta City sungah thupiang ahihi.\nIndonesia gampen leitung ah Muslim mimal ‘population” atampenpen gam ahihi. Myanmar, Rakhine State sungah abiakna kibatpih ahi Rohingya te kibawlsia ahih manin, pawlkhat lungkimlo uh a, amau gamsung aom Myanmar Embassy te tungah meikuang “Molotov Cocktail” alot uh ahihi.\nMyanmar, Rakhine State sungteng buaina hangin Southeast Asia gamsung aom adiakdiak in abiakna kibatpih te uh lungkim hetlo uhhi.\nMyanmar Embassy sungah meikuang “Molotov Cocktail” aki lotsuk vaitawh kisai in Jakarta Police te’n Sunday ni in Statement khahkhia uhhi. Tuasung ah agenna ah khuasung avil kawikawi Police Officer khatin Sunday zingsang 2:35am hunpawl in Myanmar Embassy ii inndawl 2 na sungah meikuang galmuh hi.\nTuaciang in Embassy Gate ngakin aom Police Officers te zasakpah hi. Meikuang aki phelhsiang khitciangin velcianna kinei a, Beer thawlsung ah datsi kikoih in, puansia tawh aki halkhit ciangin akilawn hiding in ki genkhia hi.\nJakarta Police te’n hihbang in agamta kuahiam cih akansan laitak uhhi ci’n Spokesman Argo Yuwono in genkhia hi.\nSaturday ni inzong Jakarta khuasung aom Myanmar Embassy mai ah mi honkhat in lungphona nei uh a, Nobel Prize Committee te’n Aung San Suu Kyi apiaksa uh Nobel Prize pen laksakkik uhhen cimawk uhhi.\nTua lungphona pen Sunday ni inzong Jakarta’s City Central ah kizomsuak leuleu hi. Islamic Groups leh Activist Groups pawlkhat te’n akumpi tungah ngetna nei uh a, Kawlgam sungah Rohingya Community te kibawlsia mahmah ahih manin Human Rights Violation aomloh nadingin Indonesian Government in nasep kipanhen ci’n alunggulhna uh pulakkhia uhhi.\nMyanmar, Rakhine State sungah abeisa nipikalsung buaina hangin Rohingya bekbek akigawm in mi 73,000 bang Bangladesh gamlam zuanin galtaikhin uhhi ci’n Aid Agencies te’n genkhia uhhi. Leitung Muslim gamtuamtuam te’n hih Rohingya te buaina vaipen lunghimawhpih mahmahtek uh a, tulaitak hihvai hangin Myanmar pen hongki muhdahbawl mahmahlaitak ahihi. Zomi te ih omna tekah pilvang tekni. Sawltak #zomidaily\nPrevious: Zogam pan UNO Zumpi ah ~ Bob Tuangpi\nNext: Palik khatin nupi nautawi lai asialtuksukna Video pen ki thehzakgawp


url: =A (8) veina Siamsin Medical Trip leh a (9) veina Siamsin Summit nasepna pulakna :: ZOMI DAILY\nposted on 19 April 2018 at 4:33 pm UTC+9:30 Lomkholna: News, Siamsin, Zomi\n14-16 April, 2018 :: Tauleng Village, Chin State\nZomi Siamsin Kipawlna, Universities – Myanmar in AD 2011 pan kipanin Siamsin Medical Trip kipai den hi. Zogam sung kizopna lampi haksakna, Khantohna ziakaina, Zato tawh kigamlatna munte ah kum khatin khua khat bulphuhin Siamsin Medical Trip kumsim kipai hi. Tua khua kimma om khuadangte zong kisam hi. 2011 kumin Tedim gam huam Buanli khua ah kipai hi. 2012 kumin Tonzang gam huam Suanghoih khua ah kipai hi.\n2013 kumin Tonzang gamhuam Salzang khua ah kipai hi. 2014 kumin Tedim gamhuam Pimpih khua ah kipai hi. 2015 kumin Tedim gamhuam Langzang khua ah kipai hi. 2016 kumin Tedim gamhuam Guasing khua ah kipai hi. 2017 kumin Tonzang gamhuam Haiciin khua ah kipai hi.\nZomi Siamsin Kipawlna ,Universities – Myanmar in AD 2010 pan kipan Kawlgambup Siamsin makaipite thu kikupna Siamsin Summit kumsim kinei den hi. 2010 kumin Mandalay khuapi ah kinei hi. 2011 kumin Yangon khuapi ah kinei hi. 2012 kumin Kalaymyo ah kinei hi.\n2013 kumin Hakha khuapi ah kinei hi. 2014 kumin Tedim gamhuam Pimpih khua ah kinei hi. 2015 kumin Tedim gamhuam Langzang khua ah kinei hi. 2016 kumin Tedim gamhuam Guasing khua ah kinei hi. 2017 kumin Tonzang gamhuam Haiciin khua ah kinei hi.\n2018 kum April 14-16 sung Tonzang gamhuam Tauleng khua ah Siamsin Medical Trip leh a (9) veina Siamsin Summit kinei hi.\nSiavuan – 4\nCina velna volunteer – 10\nHa siavuan – 3\nHa velna volunteer – 3\nThusinna pia sia – 5\nThusinna volunteer – 6\nNaupang pattah – 6\nSurvey – 36\nVolunteer – 14\nRegister – 10\nMandalay iPACE – 5\nSiamsin Summit – 20\nZomi Siamsin Kipawlna, Universities – Myanmar in AD 2011 pan AD 2018 dong Siamsin Medical Trip paina ah cina velna, uham thusinna, naupang pattahna, khuasung mite nuntak khuasakzia leh kisapnate dotna (Survey), nitaksim khuazangbup mipi tawh biakpiak khopna kinei-in a theihhuai cidamna, pilna, gamvai leh khantohna thute genna kinei hi.\n2011 kumin Buanli khua ah cina mi (586), Ha (267) tang,\n2012 kumin Suanghoih khua & Cikha khua ah cina mi (601), Ha (18) tang,\n2013 kumin Salzang khua ah cina mi (690), Ha (85) tang,\n2014 kumin Pimpih khua ah cina mi (377), Ha (68) tang,\n2015 kumin Langzang khua ah cina mi (245), Ha (126) tang,\n2016 kumin Gua Sing khua ah cina mi (255), Ha (61) tang,\n2017 kumin Haiciin khua ah cina ah mi (569), Ha (106) tang,\n2018 kumin Tauleng khua ah cina mi (459), Ha (136) tang\nVekpi gawm – Cina mi (3782), Ha (867)\n2011 – 2018 sung sangnaupang mi (900) bang kipantah hi.\nPrevious: Zomi Siamsin Kipawlna panin ZRA vaitawh kisai Thukin Tangkona\nNext: Ui dan leh Mihing dan


url: =Melbourne Zomi FC te gual zawh na :: ZOMI DAILY\nposted on 4 October 2015 at 9:24 am Lomkholna: Australia, News, Zomi\nAustralia gam Melbourne khuapi Western lam aa om Chin Community tuamtuam te leh Zotung Community of Australia (ZCA) te vai hawm na tawh a 7th vei na ZCA Cup pen October ni 3 ni 2015 ( Saturday) ni in ki bawl aa, Melbourne Zomi FC te zong ki hel thei hi. Tua Community a ki hel pen Zomi FC, Zotung, Zophei, Lautu, Matu, Senthang leh Mara te a hi uh hi. Soccer ( Football ) pen Group 2 in ki khen aa, Zomi FC te pen Group B ah Zotung leh Mara te tawh group khat hi in , a dang teng pen group A a hihi.\nZomi FC te Zotung tawh ki sui in 2:0 tawh zo aa, Mara tawh ki sui leuleu in 4:0 tawh zo leuleu a hi man in Final ong kah to a hihi(semi final om sak lo). Group A pan Lautu te Final ong kah in , nitaak lam nai 5:30PM in Final ki sui in ,minute 60 sung ah goal ki khum zo lo a hih man in Extra time a ki mawl ding pen Khua mui ta a hih man in Penalty ki sui suak aa, 4:2 tawh Zomi FC ten hong lel hi.\nPrize piak na tawh ki zom to in Zomi FC pan Best Player Tg Lamh Thang Gualnam in ong ngah aa, Best Goal Keeper pen Pa Thangsiangin Naulak in ong ngah leuleu hi. Metre 100 naupang tai ki dem na ah zong Zomi FC pan Sangneu Gualnam in zong a khat na ong ngah a hih man in, Zomi te aiawh in Prize 4 bang ki ngah ong suak hi. Minam dang te lak ah hi bang in Gual zawh i ngah pen Pasian min ka phat hi.\nPrevious: Tedim Kam ~ Rev. Khoi Lam Thang\nNext: ZAM Thupuak :: 04 October 2015


url: =Khaici tangkhat vangliatna ~ MUC\nKhaici tangkhat vangliatna\nAdmin 7:22:00 PM Articles, MISSION NEWS\nMEXICO June 19\nFlorencio Vazquez, 61\nKum 4 a pha Florencio in a pite huan sungah khatah nasem a hahkat mahmah khat hi. Buhsuanin, avocado, cacao, leh lingpaak tuamtuam khawng ciing uh hi. Ama nasepna-ah naupangno kum 7 a pha Antonio in nasep huh zel hi.\nFlorencio in Saturday ni hong tunteh Antonio bangmah nasem lo-in a om hong thei hi. Tua banah a sanggamte mi nih thalawh sumte zong Saturday niteh la lo-in om amuhteh lamdangsa hi. Saturday nitum khit khuamial ciangin innciah pan hi.\nFlorencio in bang hangin tua bangin gamta na hiam, ci-in a dot ciangin “Lai Siangtho ka sem hi” ci-in Antonio in dawngkik hi.\n“Pasian in Saturday ni-in bangmah nasem lo ding hong deih hi. Bang hang hiam cihleh hih ni pen Ama ni siangtho hi, ci hi. Florencio in Antonio gen thute um hi; bang hang hiam cihleh amah pen naupangno dangte tawh kibang lo hi. Amah pen migi, nasep hahkat banah Lai Siangtho sim tangtang hi. Amah pen a lawm hoih pen hong suak hi.\nTawlkhat khit ciangin nasep tawlngak hun sungin Antonio in Florencio innah pai-in kikhawm dingin zawn hi.\n“Ka biakinn ah hong kikhawm in,” ci-in sam hi. “ Biakinn ah naupangte ading limtak hungeelna om hi,” ci-in pulaak hi.\n“ Lai Siangtho simkhopna nei-in mi tampi tawh kilawmtatna hi, ci-in sam hi. “Aw, hong zui ning,” ci-in kithukim uh hi. Ahi zongin mah hong pai lo hi. A pi pen pawl dang hi-in Seventh-day Adventists pawlpi a langpan mahmah khat hi.A pi in amasa-in Saturday a tawlnga mite pen mi thadahte hi, ci-in ngaihsun hi. Bang hang hiam cihleh hih ni-in amaute in bangmah nasem lo hi. Ahi zongin Antonio in lungkia lo hi; tawl khat khit ciangin Forencio kiang vahawh kik a, zolbawl hi.\n“Biakinn ah kikhawm ding hong zui in” ci-in zawn hi.\nFlorencio in zui nuam mah hi, ahi zongin a pi in phal lo hi.\nAntonio in tatsat lo-in Florencio zol veve a, kha khat khit ciangin\nFlorencio in ngaihsutna thak khat hong nei hi.\nSaturday ni zingsang khat a pi in van zuak dingin innpan paikhia baih hi.\nAma’n zong biakinnah kikhawm dingin Antonio va zui pah hi. Hih biakinn ah kikhop nuamsa hi. Pawlpi mite’n limtak na muak uh hi. Sabbath School naupangte thusinna nuamsa phadeuh hi.\nInn hong tunkik ciangin a pi in na ngak hi.\n“Nang koi-ah pai? ci-in thusit hi.\n“Antonio tawh Adventist biakinn ah kikhawm” ci-in naupangno in dawngkik hi.\nA pi heh pha mahmah hi.\n“Tua pawlpite ka deih lohlam thei hi lo na hiam? Pai nawn ken? ci-in hehsa-in a tupa han hi.\n“ Tua biakinn ah na pai nawn kei leh beer hong leisak ding hing, ci-in kamciam hi.Ahi zongin Saturday ni hong tunkikteh, a pi a vaikhak khiat kalin, naupangno Florencio in kikhawm dingin a lawmte tawh biakinn lam zuan hi.\nKum nih khit ciangin Antonio-te innkuan in khua dang khatah kituah uh hi. A lawm ding nei om lo ahih manin Florencio in biakinn pai nawn lo hi. Thumang lo-in tatsia semsem hi. Kum 9 a phak ciangin zudawn, zatep tawh kidim hi. A pi phalna tawh beeng a kipan kanza cihte zang hi.Ahi zongin Antonio tung pan a ngah thuman khaici mangthang lo hi.\nGuihtheih khamtheih tawh kidiahin om a, kum tampi sung hih ahoih lo nate panin suakta dingin hanciam hi.\nFlorencio in Pasian huhna ngen hi. “ Hih siatnate pan hong damsak in,” ci-in thuum hi. Kum khat sung thungen hi. Tua leh thakhat thu-in, kum 45 phak ciangin zatep nopna, zudawn nopna leh beng, kanza zatnopna lungsim beisiang hi. Siatna panin suakta hi. Pasian tungah a thungetna Pasian in pia hi, cih thei ahih manin lungnopna tawh kidim hi. A nuntakna Jesuh pia-in Seventhday Adventist pawlpi-ah kituiphum hi.\nFlorencio in Adventist a suahtak teh kum 4 a phak hunlai a lawm Antonio gen thute phawk kikkik hi. Seventh-day Adventist pawlpi in Lai Siangtho thuman thutak zui hi. Sabbath ni siangthosak hi, cih thute phawk kik hi.\nTu-in Florencio in kum 61 cingkhin hi. Pasian in a nuntakna a hotkhiatna zia, khamtheih tuamtuamte sung pa a suahtakna thute a pulaak kawikawi-na tungtawnin mi 20 bang in a nuntakna-uh Jesuh tungah kipia-in kituiphum khin uh hi.\n“A vanglian mahmah Pasian i nei hi,” ci-in Florencio in pulaak hi. “ Ama vangliatna ka genthei kei zongin, ka nuntakna hong khel ahihlam ka thei hi, ci hi.\n2018 kum quarter masa Sabbath School sumpi in Southeast Zato innpi ah kipuak hi. Hih zato in Villaheros khua, Mexico ah om a, Florencio-te innkuan teenna khua hi.\nMai Sabbath in quarter cinni Sabbath 13na ahih manin sumpite khiat ngei a zah thum kiging ciat ni.


url: =Khuahun Dongtuakna Pasian in thei :: ZOMI DAILY\nposted on 16 August 2015 at 11:58 am Lomkholna: Disaster, News, SuanghDal, Zomi\nMite’ theihna le a gen thute uh kibang lo-a, ahi zongin Pasian in hong theih khat omin tua pen ih mawhna, Mawhna (Sin) hang ahi hi. Ih kibatna thu ih gen ciangin Mawhna ah kipawl hi, kibang hi.\nKawlgam ah tutung guahtui tam luatna hangin a diakin Rakhine State, Sagaing Division, Chin State le Magui Division te ah tui khang pha deuh hi. Chin State ah lei tolh le mencim om a, tua pen zinling namkhat heuh hiam cih nop huai phial ka sa hi. Hakha khuapi kisia mahmah a, mundang ah kituah ding ci phial hi. Tedim khuapi bel to mahmah lai bilbel napi in, Tedim gam khuate nak siat mahmah ahih manin, Tedim khuapi ah kituah ding khua honkhat hong om hi. A khat kizuanin, a khat kinusia ding cih bangin ih tuahsiat daan zong kibang lo hi. Guahtui tamluatna hangin dongtuakna mun pen Rakhine nasia pen kici a, tua zom ah Sagaing hileh kilawm hi. Ahi zong Zogam a dongtuakna pen ei’ gam ahih manin siahuai ka sapen hi.\nHih dong tuakna hangin zuau thei kamsang thuhilh maan lo pawlkhat in zong hunhoih pha phet ei a cici zong om ding uh hi. Pawlkhat in, hih bang dong tuakna hong piang ding a kigen khin hi, ka gen khit sa hi, ka mangmat sa hi, ci ding uh hi. Topa’n ong hopih sa hi ci lai ding hi. Pawlkhat in Kawl phonggyite in a genkholh sa uh hi ci ding uh hi. Pawlkhat in hih tungtawnin mailam thu gen kholhna nei nuam lai ding uh hi. Pawlkhat in na tua cih kei vua leh hih sangin a lauhuai zaw hong tung lai ding hi, ci ding uh hi. Pawlkhat in ka kamsanna uh, ka thusuak uh, ka seide uh, ka kamtuam uh, ka kha thugen uh a kinial manin hih bang a piang hi a ci zong om ding hi. Pawlkhat in a tuahsiate in tutung taktakteh antang in thu hong ngen ta uh hi, a cih san khawng zong om lai ding hi. Pawlkhat in ih sanggamte’ tuahsiat laitak gen ding kilawm lo hi keileh hih tuahsiatna tungtawnin ih gennop thu tam mahmah hi ci kha ding uh hi. Pawlkhat in hih bang hun ciangin van le na le antang manh a khang sak pen Christian te hi pha deuh uh, ci-in kigen hi.\nKumpipa U Thein Sein Kalaymyo ah ong pai masa pen-a, pawlkhat in U Thein Sein pen Zomi Vangtehte nupa khat in amui-sa hi a, tua manin Zomi omna Khuapi ong pai masa hi ci uh hi. Pawlkhat in Yazagyo Damp a kitap ding lau ahih manun tui hong khah uh a, tua manin Kawlpi pen tui hih zahin a khang hi ci uh ahih manin tua bang a cite Mongzua ah mi giat bang kiman hi a ci khawng zong om hi. Kawlpi ah OG Syavuan nupa khat in U Tein Sein tungah Zomi (0r Chin) te in hong huh vet kei uh ci-in gen a, U Tein Sein in tua bangin gen kei in, Chin te’ thukhualzia ka theih sa hi, Kawlpi ah sawtveipi galkap sem in om ngei ing cih san hi kici hi. Kawlpi galkap bu u Lian khat in Taungphila-a dongtuak camp a omte kiangah hong huh zo kei nung ci ahih manin, Tein Sein Taungphila a pai ciangin mipi in zong kopah a, Tein Sein in Ta Aye tungah na mipa thuhilh in ci-in hopih ziau a, Ta Aye in zong ek kha tui nam zenin thuhilh hi, kici hi. Pawlkhat in Zomite omna munpiteng tui in hong bat ding ciangin Pasian in tuikhang khawl sak hi ci-uh a, pawlkhat in tuikhang kiam khit ciangin, vanleng kuan nungah datsi sai khat mei kang in laihuai mahmah a, tua in tui khit ah mei tawh leitung sawpsiangna om ding cihna lim khat hi cih bang nengnengin thutampi tak a om lak panin, —-\nTutung guahtui tam luatna hanga, tui tam lua pen tuicin hi loin, tuikhang hi a, hih banga, kammal zatna pen Zolai khansuahna hi pah hi. Tuikhang a lauhuai hangin Zolai khan ding lau huai loin nuam huai zaw hi. Tuicin cih pen mun cin tengah tui in tumin, leitung mual khat zong a kidawk nawn lo dongin a omna pen Noah tuicin ahi hi. Tutunga pen tuicin hi loin tuikhang hi. Leitungah tuicin tung kik nawn lo ding Pasian’ kammal in ong kha muang sak hi. Tua Pasian’ ong kamciamna hangin tuikhang pen a hun ciangin a kiam kik hi zaw hi. Pasian in thu-um lo mite a thuhilhna hi, thu-ummite mahmah zong hong thuhilhna hi cih ding sangin, hih bang dong ih tuah ciangin Pasian’ kammal sungah ka khamuang hiam cih thupi zaw hi. Khamuangte in zong a kituak lai ding mah hih leitung hi. Dongtuakna hanga sihna pen thu-umlo mite bekin tuak loin thu-ummite in zong tuak hi. Hih bangin catatrophy kici khua hun hamsatna ih tuahna pen kuama mawhna hi tuam loin ih vekpi’ Mawhna hangin hih leitungah hih bang thu hong piang hizaw hi. Hih bang kimlepaam hamsatna pen a ngeina mah hi lozawin Mawhna hang ahi hi. It is not natural. It is not a biological event. It is because of Sin. Nang le kei’ Mawhna hang hi.\nTua ahih manin a kuama ciat in Mawhna ii a thanghuaina thu ah ih kiphawk ciat ding leh, midangte in a tuahsiat laitakin khut zepsa in nuihsan ngam ding hi lo a, ih mawhna hang hi, hih mawhna hang hi ci-a mukhawm a, ih kihuh ih kipanpih ding a thupi ahi hi. Pasian in amaute bek a thuhilhna hi loin eite khempeuh hong thuhilhna hi a, amaute bek mimawh hi loin eite zong mimawhte ih uh hi. Eite pen mawhna hong kimai sak mimawhte ih hi a, amaute pen a ki maisak lo mawhneite ahi uh hi. Hih leitung pen nausuak nuam bangin thumin tau-in a omna pen Mawhna hang, nang le kei’ mawhna hang ahi hi, cih phawk ni. Ahi zongin tua a “hang” pen Pasian in kisam a sakna mun le kisam a sak hun in piang sak thei hi. Bangmah khempeuh Pasian’ khut sungah om hi. God is in control. Khua hun hong hoih kik mawkmawk hi lo a, Pasian in khua hun hoih sak kik hizaw hi. God is sovereign.\nNate pen a piang zanzan hi lo-a a piang sak khat om hi. Tutung tuikhang hong daih kikna pen thusuak kamsang kineite’ siansuahna hang hi zaw loin, a khua hun a kem pa in hun a sak ciangin a khawl sak hi a, Lai Siangtho sunga leitung bup tuicin tungnawn lo ding a cihna kammal tawh kituakin khua hun sia a khawl kik hi zaw hi. A taktak in cilehang thusuak a kineihte’ siansuahna sangin Pawlpite’ thungetna le thu-um mimal in in thungetna vanglian zaw pek hi. Mihingte in hih bang khuahun dongtuakna pen a hang tuamtuam genin, khat le khat bang kinial liang uh a, ahi zongin Pasian in ahang khat bek mu-a tua pen Mawhna hang ahi hi.\nPrevious: Zogam dongtuak te Crusade bawlpih ding thunget cialna\nNext: Tedim News (16 August 2015)\nKammal Thupi Pawlkhat


url: =Laithiangtho dokna (Jeremiah 31-32) ~ Thu Tatuam (Siyin News)\nLaithiangtho dokna (Jeremiah 31-32)\nFriday, March 13, 2015 Laithiangtho Dokna No comments\n1. Israelte atawlngah nop ciang TOPA ___ ah kilangh tu hi.\nb. ngualzawna sung\nc. A khualana\n2. TOPA in akua sia atapa lianbel ci ziam?\n3. Koi sung mual ah Isralte lungdamko laa sa uh ziam?\n4. Ramah khua awnging sia bang aw ziam?\na. Kaana aw\nb. Lungdamna aw\nc. Ngualzawna aw\n5. Banghun zawk ‘Lum in ka mu a, ka khanlaw a nuam hi,’ ci tu uh ziam?\na. Sun nisat hun zawk\nb. Phalbi hun bo ciang\nc. A toi thai uh ciang\n6. TOPA in athukhamte koisungah at tu ziam?\na. Suangpheak tungah\nb. Sahun tungah\nc. A lungtang tungah\n7. Akua in Jeremiah thong tak sak ziam?\n8. Jeremiah in Hanmel ii lo bangza pia ziam?\na. Nguntang 17\nb. Nguntang 30\nc. Nguntang 70\n9. Lo leina thu thukimna lai sia koisungah kikoi tu ziam?\n10. Baal milim le zu sunna ___ ahikom Pathian thinuk hi.\na. a inn sung ah koi\nb. a inn mai ah koi\nc. inn khuvum ah koi\n11. A tapa le a tanute ___ tungah a biakpiak na in zangh hi.\na. Ashuriah pathian\nb. Molech pathian\nc. Rumiah pathian\n12. Siatna atun sak banghma a kamciamsa ___ tu ci hi.\na. apha nate ka pia\nb. natna ka pia\nc. maizumna ka pia\nIsraelte ii Inn ah A Cia kikna\n1TOPA in ci hi, “Israel minamte theampo ii Pathian ka hi hun hong theng tu a, amate in ka mihingte hi tu uh hi. 2Thina pan a suakta tua mihingte senneal ngam sungah ka hesuakna ka lak hi. Israel mite a tawlngak nop uh ciang, 3A khualana pan amate kungah ka kilangh hi. Israel mite awng, no kong it tawntung a, tua ahikom kong it tawntungna kong lak tan tu hi. 4Khatvei ma kong pua kik tu hi. Khatvei ma na thikdaakkualte na la kik tu uh a, lungdam in na laam tu uh hi. 5Khatvei ma Samaria mual tungah sapit huan na vawt kik tu uh a, tua sapit huan a vawtte in Sapit huan pan a piangte ne tu uh hi. 6Hi hi, ngalvilte in Ephraim mualtung panin, ‘Zion ah ih TOPA Pathian kungah paito ka tawng’ ci in au in a sam tu hun hong theng tu hi.”\n7TOPA in ci hi,\n“Minamte sung panin a lianbel,\nIsrael atu in lungdam in la sa vun\nPokna la sa vun, ‘TOPA in a mite ngum zo a;\nA taanglaite theampo suatak zo hi,’ ci vun.\n8Keima in amate saksang pan ka paipui tu a,\nleimong pan ka kaikhawm tu hi.\nMittaw peangbaite, numei naupaaite le\nnausuak dektakte zongh amate taw hong pai tu uh hi,\nAmate sia minam lian khatin hong heak kik tu uh hi.\n9Ka mite kap kawmin hong heak kik tu uh hi.\nThungen kawmin amate ka heak kikpui tu hi.\nTui omna lui ah amate ka paipui tu a,\nlamnuam totpui in amate lutu ngawl tu uh hi.\nKeima in Israelte ii pa khat bang ka hi a,\nEphraim sia ka tapa lian bel ahi hi”.\n10TOPA in ci hi,\n“Minamte awng, hong ngai tavun a,\nka kammalte a khuala na tuipi hui ah taangko vun.\nKa mite ka thethaang hi,\nahihang in amate ka kaikhawm tu a,\ntuucing pa in a tuuhon a kep bangin ka keam tu hi.\n11Israel mite ka suatak zo a,\na thahat minam khat ii khutsung panin ka ngum zo hi.\n12Amate hong pai in Zion mual tungah lungdam in la sa tu uh a,\nka letsongte taw lungkim tu uh hi–\nKa letsongte sia antang, zu, olive thau, tuu le khuite ahi hi.\nAmate sia pha tak a, tui a kibuak husuan khat taw kibang tu a,\namate in a kisap theampo nei tu uh hi.\n13Taciang ngaknute laam tu uh a, lungdam tu uh hi,\ntaciang pasal, khangmoi, khanghaam a thin uh nuam tu uh hi.\nAmate ka heeneam tu a, a kaana te thin nopna,\na khuangai nate lungdamna ka suak sak tu hi.\n14Thiampite anlim bel taw ka vaak tu a,\nka mite ii a taangsap theampo ka pia tu hi.\nKeima, TOPA in ka ci zo hi.”\nIsrael tungah TOPA ii Hesuakna\n15TOPA in ci hi,\n“Ramah khua ah aw khat ki za a,\nthin nat tatakna taw kaana aw ahi hi.\nRachel sia a tate atu in kap hi;\na tate om nawn ngawl a, ama sia heenep tu uuk ngawl hi. *\n16Kap nawn heak in a, na thituite nawl in.\nNa tate atu in na sep theampo\nthaman nga ngawlin na om batu hi;\namate sia ngalte ii ngam panin hong heak kik tu uh hi.\n17Na mai sang atu in lametna om hi;\nna tate inn hong zuan kik tu uh hi.\n18“Israel mite khuangai in a mau ka za hi,\n‘TOPA awng, ko sia a kizual ngawl nganhing khat bang ka hi uh hi,\nahihang thu ni tu in kote nong hil hi.\nKo hong ciapui kik tan;\nna kungah hong cia tu in kithoai khu hi,\nTOPA kote Pathian awng.\n19Nangma kung pan mundang ah ka pial uh hi,\nahihang kong heak kik pai nuam uh hi.\nDaan nong piak zawkciangin khuangai in ka kun uh hi.\nKa nolai a khialna ka vawt uh hu in\nmaizum minpaan in ka om uh hi’.\n20“Israel awng, nang sia\nka it bel ka tapa na hi a, ka it bel ka ta na hi hi.\nNa min ka law simin itna taw kong phawk hi.\nNangma kong ngaisun tawntung a; kong hesuak tu hi.\n21Lampi ah lamlaknate phutin lampi ciamtee in;\nna kipatna lampi zong kik in.\nHong heak kik tavun, Israel mite awng,\nna nusiat uh khuate ah hong cia kik tavun.\n22Bangtan vei haisaang tu nu ziam? upna nei ngawl mihingte awng?\nA thak le a tumdang na pawlkhat ka bitphua zo a,\nnumei khat in pasal khat a kep bangin tumdang hi”.\nPathian Mihingte ii Maisang Nop sak natu\n23Vaanglianbelpa TOPA Israel ii Pathian in ci hi, “Mihingte a ngam ka piak kik ciang, Judah ngamsung le a khuapite sungah amate in hi bangin khatvei,\n‘TOPA in Jerusalem mual thiangtho,\nama tenna mun thiangtho sia, thupha pia tahen’ ci kik tu uh hi.\n24Judah ngamsung le a khuapite theampo ah mihingte teang tu uh a, lothote, tuucingte, a tuuhonte taw om tu uh hi. 25A ngim mihingte a toi ka thai sak tu a, ngilkial a, a tha zawmte theampo an ka vaak tu hi. 26Tasia ciang mihingte in, ‘Lum in ka mu a, ka khanlaw a nuam hi,’ ci tu uh hi.\n27“Keima, TOPA in Israel le Judah ngam sia mihingte le nganhingte taw ka dimh sak tu hun hong theng tu hi, ka ci hi. 28Kidawm takin amate ka lokkeak, ka kaikeak, ka lotthal, ka suksiat le ka lal sak lai bangma in kidawm takin amate ka suan kik tu a ka sa kik tu hi. 29Tua hun hong thet ciang, mihingte in,\n‘A nu le a pate in sapit nga thuk ne a,\na hihang a tate uh ii ha khim hi,’ ci nawn ngawl tu uh hi. *\n30Tabang hi zaw ngawlin, Sapit nga thuk a ne papo a hakhim tu a; a kuama po ama ii mawna hangin thi tu hi”. *\n31TOPA in ci hi, “Irael mite le Judah mite taw thuciamna thak khat ka vawt tu hun hong theng tu hi. * 32Tua thuciamna sia a pu a pate a khut uh pan kai in Egypt ngam pan ka pusua pui lai a, a pu a pate taw ka vawt uh thuciamna lui taw kibang ngawl tu hi. Keima in amate ii a pasal bang hi napi ing amate in tua thuciamna zui ngawl uh hi. 33Israel mite taw ka vawt tu thuciamna thak sia hi bang hi tu hi. Amate sung sangah ka thukham ka koi tu a, a lungtang tungah tuate ka at tu hi. Keima in amate ii Pathian ka hi tu a, amate sia ka mihingte hi tu uh hi. * 34TOPA a heak natu uh in amate kuama in a ngam mipuite thu hil ngawl tu hi, banghangziam cile a nobel pan a lianbel dongin kei hong he siat tu uh hi. Keima in amate ii a khialnate ka mai sak tu a, a khialnate ka ciamtee nawn batu hi. Keima, TOPA in ka ci zo hi”. *\n35TOPA in sunin khuavak taang sak tu in ni hong pia a,\nzan in a taang tu in tha le aksite hong pia hi.\nAma in tuipi kihual sakin hawk sak hi;\nama ii min sia Vaanglianbelpa TOPA ahi hi.\n36Khuahun paizia a kip lai theampo in,\nIsrael sia minam khat in om tu hi ci in, kamciam pia hi.\n37Vantung a kitee thei ciang le\nleinuai a om leitaw dopphate a ki et thei ni khat ni ciang sia\namate ii khialna a vawtnate theampo hu in\nama in Israel mite nial pheang tu hi.\nTOPA in ci zo hi.\n38TOPA in ci hi, “Khuapi kingh Kongpi ii nitumna sangah a om Hananel Tausaang panin kipan Jerusalem khua buppi sia keima ii khuapi in a kisak kik tu hun hong theng tu hi. 39Taciang ngamngi sia tua mun panin nitumna sang Gareb mual dong le Goah kiimkot teng hi tu hi. 40Mithi phumna le ninteak kholna kuam buppi, le Kidron lui tungah lote theampo nisuana sangah om Siphu Kongpi ciang dong, keima a tu in mun thiangtho hi tu hi. Khuapi sia kipheltham kisusia kik ngei nawn ngawl tu hi”.\nJeremiah in Lo khat Lei\n1TOPA in Zedekiah ii Judah kumpi a sua zawk kum sawm a cin kum, Kumpi Nebuchadnezzar zongh Babylonia kumpi a sua zawk kum sawm le kum liat a cin kum in kei hong paupui hi. * 2Tua hunin Babylonia kumpipa ii ngalkapte in Jerusalem sim a, kumpipa innhuang sungah kei hong khacip hi. 3Zedekiah Kumpipa in kei sia tua mun a om thong sungah hong khum a, TOPA ii son bang a ka son hu in kei hong mawsiat hi, TOPA sonna pan, “Babylonia kumpipa in hi khuapi ka la sak tu a, 4Zedekiah Kumpipa suakta ngawl tu hi. Ama sia Babylonia kumpipa khut sungah ki aap tu a, ama taw maitang kimu in thuson tu hi. 5Zedekiah sia Babylonia ah ki paipui tu a, ama ka vil mateng tua munah om zii tu hi. Babylonia te a do hial zongin, zo ngawl tu hi. Keima, TOPA in ka ci zo hi”.\n6TOPA in kei hong sonna panin, 7Ka pano Shallum ii tapa, Hanamel ka kungah hong pai tu a, Benjamin ngamsung Anathoth khua ah a lo sia hong lei tan, banghangziam cile a lei thei tu sung panin ka kinai pui bel ka mealheak nangma na om hi; ci in hong ngen tu hi, hong ci hi. 8Tasia ciang, TOPA ii ci bangma in, Hanamel sia ka omna zum huang sung, ka kungah hong pai in tua lo lei tu in kei hong sawl hi. Tua ahikom TOPA in keima tungah hong son tatak zo hi ci sia ka he hi. 9Hanamel tung panin tua lo ka lei a, ama atu in sum ka toaitee hi; a manh sia nguntang sawm le sali tung hi. 10Thukimna lai vawtin letmat ka thu a, thu hong heak pui tu in tetti sam in, toaiteena taw sum ka toaitee hi. 11Lo kileina lai nii ka vawt hi. Khat sia tazeik kitum ngawl a, a dang khat sia tazeik kitum hi. Keima kungah a nii ma in ka la a, 12Mahseiah ii tupa Neriah ii tapa Baruch tungah tua laite ka pia hi. Tua thukimna laite sia Hanamel le lo kilei thukimna lai a kivawt lai a, a thu hong heakpui tu letmat a thu tettite le zum huang sungah a to mihingte mai ah Baruch tungah ka pia hi. 13Amate theampo mai ah keima in Baruch tungah ka ci hi, 14“Vaanglianbelpa TOPA Israel ii Pathian in, hi thukimna laite tazeik kitum sia hi kale a kitum ngawl sia hi kale a nii in la tu a, khua ngei a kikhom thei tu in leibeal sungah koi tu in nang thu hong pia zo hi. 15Vaanglianbelpa TOPA, Israel ii Pathian in, hi ngam sungah a om innte lote le sapit huante kilei kik tu hi, ci hi”.\nJeremiah ii Thungetna\n16Lo kileina lai sia Baruch tungah ka piak zawkciang thu ka ngen a, 17“Vaanglianpipa TOPA awng, nangma in leitung le vantung sia na vaangletna le na thahatna taw na vawt a; nang atu in a haksa lei bangma om ngawl hi. 18Tul tam mamate tungah tawntung itna na lak zo a, ahihang a nu a pate ii khialnate hu in mihingte daan na pia si hi. Nangma in a lian le a vaang nei Pathian na hi a, Vaanglianbelpa TOPA na hi hi. 19Nang in ngaisutna pha na nei a, naliante na vawt hi, mihingte ii a vawt theampo na mu a, amate ii sepna taw kizui in thaman na pia hi. 20Nidang lai in Egypt ngamah na lamdang le a tumdang nate na lak a, tu ciang dongin Israel mite sung hi kale minam dangte theampo sungah hi kale na lak lai hi. Tua hu in mun theampo ah na minthang hi. 21Ih ngalte a patau sak na lamdang le a tumdang nate lakna taw in Egypt ngam panin Israel na mite na paipui natu in na vaangletna le na thahatna na zangh hi. 22A pu a pate tungah na kamciam sa bangma in, hi ngampha le leipha ngam sia amate na pia hi. 23Ahihang amate in hi ngam hong theng a, ngam a lua uh ciangin na thupiak ni ngawl uh a, na thuhilna bangin ngamta ngawl uh hi; vawt tu a na thupiakte bang mama vawt ngawl uh hi. Tasia hu in hi lalcipna theampo amate tungah na theng sak hi.\n24“Babylonia te in khuapi a laak natu in khuapi kiimkot ah leivum ciangin sim uh hi. Ngal, kialpi le natna in hi khuapi sia amate ii khutsung theng sak hi. Na son sate theampo a tangtun na mu thei hi. 25Ahihang, khuapi sia Babylonia te in a la tu hi zo napi tettite mai ah lo lei tu a, thu hong pia sia Vaanglianpipa TOPA nang mama na hi veve hi,” ka ci hi.\n26Taciang TOPA in keima tungah, 27“Keima in TOPA ka hi a, minamte theampo ii Pathian ka hi hi. Kei atu in a haksa lei bangma om ngawl hi. 28Hi khuapi sia Babylonia Kumpipa Nebuchadnezzar le a ngalkapte khut sungah ka pia tu a, amate in la in, * 29mei taw hal tu uh hi. A innkhum tung a Baal atu ngim namtui a halna le a dang pathian te atu zu a sunna mun ahi kei hong thin uuk sak innte taw a vekpi in amate in halcip tu hi. 30Amate tangthu a kipat pan kipanin Israel mite le Judah mite in ka thin hong nuam sak ngawl a, amate ii sepna vawtna hangin ka thin hong uuk sak hi. 31Hi khua mite in tua khuapi a sak ni pan kipan ka thin hong uuk sak a hong thangsia sak hi. Tua khua sia suksiat tu in ka khensat zo hi, 32banghangziam cile Judah mite le Jerusalem khua mite in a kumpite le a lampuite, a thiampite le a kamsangte uh taw a sia a vawt uh hang ahi hi. 33Amate in kei hong nungngat uh a, hil tawntung hi napi ing, hong ngai nuam ngawlin hong mang nuam ngawl uh hi. 34Kei hong biak natu a, a kisa Biakinn sungah amate in a kiihuai milimte ngangawn koi uh a, Biakinn nin sak uh hi. * 35A tapa le a tanute Molech pathian tungah a biakpiak natu in amate in Hinnom Kuam ah Baal pathian biakna biaktaute vawt uh hi. Hi bang a vawt tu sia amate tungah thu ka pia bua hi. Tabang nate a vawt tu uh le Judah mite a khial sak tu uh sia ka ngaisun tha ngei bua hi,” hong ci hi. *\n36TOPA Israel ii Pathian in kei tungah, “Jeremiah awng, mipite in, ngal kidona, kialpi le natna in hi khuapi sia Babylonia Kumpipa khut sungah theng sak tu hi ci uh hi. Tu in kong son tu thudang sia ngai in. 37Ka thin uuk, ka thin sona taw in ka thethaangna ngamte theampo pan mihingte ka kaikhawm tu hi; hi munah ka ciapui kik tu a, thinmuang in hi munah ka teang sak tu hi. 38Tua zawkciang amate in ka mite hi tu a, Keima in amate ii Pathian ka hi tu hi. 39A nuntakna uh ah tupna khat bek ka pia tu hi: tua tupna sia amate ii phat natu le a suan le a paalte ii phat natu in, a tawntung Keima hong upat tu tupna ahi hi. 40Amate taw a tawntung atu in thuciamna khat ka vawt tu hi. Amate atu in na pha ka vawtte ka tawlnga ngei batu a, keima kung pan a puapial ngei ngawl natu in a thinsung theampo taw keima hong kiitak natu in ka vawt tu hi. 41Amate atu a na phate vawtna sungah nuam ka sa tu a, hi ngamah a tawntung in amate ka teang sak tu hi.\n42“Hi mihingte tungah hi siatna ka thet sak bangma in ka kamciam sa a phate theampo amate tungah ka tung sak tu hi. 43Mihingte in, hi ngam sia mihing hi kale nganhing hi kale ii ten ngawlna senneal ngam bang hi tu a, tua ngam sia Babylonia te khut sungah kipia tu hi, ci uh hi. Ahihang hi ngam sungah a om lote khat vei kilei kik tu hi. 44Mihingte in tua lote lei in lo kileina lai tungah min thu, tazeik tum tu a, tetti nei tu uh hi. Hi thu sia Benjamin ngam, Jerusalem kiim ah khuanote, Judah ngam khuapite le mualtung ngamah khuapite mualpeang ngamte le Judah thangsang ngamte ah piang tu hi. Keima in mihingte a ngam ah ka teang sak kik tu hi. Keima, TOPA in ka ci zo hi”.


url: =A Etteh Huai Christian Innkuan. - Laibu Saal\nHome > Thuluui/Articles > A Etteh Huai Christian Innkuan.\nA Etteh Huai Christian Innkuan.\nA Etteh Huai Christian Innkuan\nAgelh ~ Dr. Pau D. Lian D.Min, (Ph.D. Student) \nLaisiangtho sung etna\nPasian in Adam leh Eve abawl akipan in Laisiangtho sunga’ misiangtho, Abraham, Isaac, Jacob (Israel) te ih etciang innkuan athupitzia leh innkuan panmah in Pasian in ama min thangsak hiha kimu hi. Ahizongin Laisiangtho ihsim simciang mawhna, gimna, haksatna, leh adang buaina te innkuan (nupa-couple) kikalpan in hongpiang khia thu vive hi leuleu hi. Eve pen numei masa, zimasa, numasa hi-a, ahizongin etteh huai gamtatzia (role model) omlo hi. Banghang hiamcih leh ama’ sepkhiatna hangin tuniciang mihing ten’ (mawhna) ihthuak hi (Piancil 1-3). Pasian thuhilh (singgah neklohding) theina pin’ Adam in, azithu mangzaw ahihman in a innkuan sungpan mah un’ Cain leh Abel hongkitualthah pah hi.\nRebecca (Piancil 24-28) leh Isaac tezong innkuan nuam leh thu-ummi te etteh dingzah dongin akitendan uh dik kisa mahmah hi. Ahangpen Isaac in azilakdan pen Pasian deihna leh minam ngeina tawhkizui ahih manin thupi mahmah hi. Isaac in Rebecca it in, Rebecca inzong apasal itmahmah a innkuan nuam tawh nungta le uh kilawm hi. Abraham in Egypt ah apailai un’ azi, Sarah, pen ka sanggam nu hi ci a akhembang mahin Isaac inzong Rebecca amelhoih mawk ahihman in akhualzin navuah’ Rebecca kasanggam hicin’ zuaugen hi. Pasian in ta’ Esau leh Jacob, pia a’ Rebecca in Jacob itzaw in Isaac in Esau it hi. Ih theihsa mahbangin Rebecca in a itzawk Jacob in thupha apakiang pan ngahleh deihsak zaw ahihman in alawmpa tek’ Isaac anuta un Jacob tawh khembawl uh a, a u’ Esau thupha tangdingguk sak hi.\nJacob leh Rachel + Leah te innkuan pan enleuleu ni cileng Jacob in zipi nih leh anasem numei te zineu inla a, tapasal sawmlenih leh tanumei khat nei hi. Pasian in aman, Jacob panin Israel inkhelsak hi. Ahizongin a innkuan sungah kihazatna lianpi hongom in a uten’ Joseph thahding in vaihawm uh a, atawpna ah Midian sumbawl te zuak uh hi. Pakhat pan’ apiang laiguizom hinapi in thahdingzah dongin kimudah cih pen innkuan nuam kici ngeil loding hi. Hih atunga Pasian mizatte tuni ciangdongin, Abraham Pasian, Isaac Pasian, Jacob Pasian ci’n Pasian sapna in ihzat mite ahi uh hi. A innkuansung paizia te uh ihet ciangin genzawhloh buaina leh haksatna om hi. Tua tetungpan in Pasian geelna thukpi eite tungah hongkilanghsak ahi hi.\nBilly Graham Innkuan: Billy Graham November 7, 1918 in Charlotte North Carolina ah suak hi. Evangelist, Mordecai Fowler Ham tungpan in piangthak hi. Vantung gam namuh nop uhleh ka innsung hong en uncihzah dongin a innkuan sung ah anungta Pasian thutawh pantahzo hi. Tudong hongdampihlai (kum99) ahihman in thu-um mite adingin alungdam huai mahmahkhat ahi hi. Graham khangli (Graham four generations) mukha bek hilo in avekun, Billy Graham, Franklin Graham (atapasal upen) Will Graham (Franklin Graham ta upen) leh Quinn (Will Graham ta) tengtawh khangli sitset Pasian maileh leitung thu-um mite mai ah a etteh innkuan nuam kimu thei hi. Ahizongin Billy Graham innkuan zong khuamial sung aphutkhak hunsung na omveve hi. Franklin Graham kum 48 aphakdong apa upna leh nasep langpan in tapa taimangpa tawhkibangzah in gamtatsiatna khempeuh azatloh omlo hi.\nAhizongin tun’ Pasian nasepna ah apatawh kumsawmval sem khawm in apa nungzuizo khat hongsuak hi. Billy Graham, Franklin Graham leh atapa Will Graham khang thum akizom in Pasian nasem uh hi. Gam 180 val mi million tampi telak ah crusade, seminar, leh thusin na neihpih in khamangthang tulsawm tampi manhi. Billy Graham in, “No subject is closer to my heart than the family” – ‘Na dang tesangin kalungsim sungah ka innkuan tebek om hi’ ci hi. Tulai innkuan nuntak na alau huai ahihna zong hicibangin gen hi, “The moral foundation of our country is in danger of crumbling as families break up and parents neglect their responsibilities” ‘Ih gam (US) sung innkuan omzia kikhenkham mangdingin omkhin a lauhuai mahmah hi nule patenzong mawhpuakna lazo nawnlo’ ci hi.\nEi Zomi Christian te ih nule ihpa tetawh kikhen in khual gamla zin in ih omciang Pasian thusungah hongpan tah ih nule pate kiphawk mahmah hi. Kum sawt tozel in damdam in Pasian thutawh kigamla thei hihang. Ahizongin tuhun ciang media hoihmahmah in simtheih muhtheih zaktheih ding Pasian kammal le lahoih nono tampi ih omna peuhpan zong kingai thei hi. Hici bangin gam nihna, gamthum na ihtunciang ih nule pate tawhbek hilo in ihzi/pasal le tate tawh kikhen in ih omciang innkuan sung nuntakzia hongkilam dang hiaihiai ta hi. Koikoi ah ih omzong in Pasian muangin amadeihna tawh anungta innkuan te ahihleh kiimleh pam in susia zotuan lo hi. Ahizongin nasep sumzon natawh ihhun tepia khin mawk ihih man in innkuan sung zile tate kikal ah ihtheih ngeiloh haksatna te honglut hi.\n2016 kum in ZCMF-USA conference ah kapai thei a, inntek (Tulsa) ten’ hotel ah hongtungsak uh in nuam mahmah hi. Tungbaih pian kahihman in khangno te in ka utna room khatah hongkoih uh hi. Keitawh room khat a omkhawm ding khangno khat hongtung a, tuapa pen Dr. JM Ngul Khan Pau tapa, Daniel ahi hi. Zannga sung bang tungkhawm kahih man un, lamdangsa leh etteh huai na ka mu hi. Nitak lup hun madeuh sim minute 15 sung bang anule pate room ah vapai gige in nitaksim lupma in hunzang khawm ahih lam uh katel hi. Tuabek hilo in Zomi USA leh Europe lamte ah zong sia paupu ten’ nupa innkuan sung hong veina tawh Zomite innkuan tawh kisai in seminar neipih kawikawi uh a innkuan tampitakin zong kikhel lawh hi. A etteh huaideuh khatlai ah’ amau nupa zinkhawm den uh ahih man in thupi kasa hi. Hihpen sumneih manleh khua muhnopman te hilo a, amau nupa panmahmah in hong sinsak thute uh lakkhia (exhibit) pah thei uh hi. Leitung pilna leh Laisiangtho bulhtuah in akip nuntakna, lawhcin na cihte khangno uham te adingin athugen te uh manpha mahmah hi. Billy Graham in kum 60 val Pasian thugen na ah milawpsakna dingleh mite maipha ngahna dingin ciam nuihcihte khatvei zong gen ngeilo in himah leh kua mahin athugen cimtak theilo hi. Tua mahbangin Sia Paupu zong ciamnuih leh thudangte thuhilhna te-ah genin neilo a, anungta Pasian kammal mahtawh honggen ngiatngiatpen damdam in mite thupi sa zawta hi.\nNgeina kibanglo, kammal gamtat kibanglo lak ih Zomite ihtun ciang ngeina ihzuih khialh (cultural bias) tampi ihneih lamzong kithei lo hihang. Ih omna (context) tawh kituak in Pasian kammal bulphuha ihnuntak dingpen kithei napin’ kineizo lo hi. Tua ahihman in Laisiangtho sunga Pasian mizat Abraham pan ih etsuk ciangin zong innkuan ciatah haksatna, buaina leh mawhna tampi nei uh hi. Tua akicinglo innkuan panmah in Pasian umteitei a’ akalsuan tetung panmah in Pasian in ama vangliatna honglangh sak hi. Akicing innkuan omkei mahleng anungta Pasian sungah ihom nakleh khialhna, mawhna, leh hoihloh napan ama hoihna hongmu sak veve ding hi ci in Laisiangtho tungtawh hitaleh tulai Pasian mizat te tungpan in tha akipia hi hang.\n Lewis A. Drummond, The Evangelist: The Worldwide impact of Billy Graham (Nashville: Word Publishing, 2001), 2\nItem Reviewed: A Etteh Huai Christian Innkuan. Description: Rating: 5 Reviewed By: Cinpu Zomi


url: =170 - Topa hoih hi by zcfi net - issuu\n1.Topa hoih hi, Topa lian hi Lungkham hun in hong huh a Amah kiangah a bel mite Ama'n limtak hong kem hi. Cho:Hong phat ning maw, Topa hong phat ning Na vangliatna lamdang si, Thuuk in zai e, Lamdang nong itna, Ka belh suangpi To Zeisu\n2. Lungsim tamkham, lam-et bei te, Meigong tagah genthei te, Lei vui pan in nong lam to a, Zeisu hong itna bek hi. Cho:Hong phat ning maw, Topa hong phat ning Na vangliatna lamdang si, Thuuk in zai e, Lamdang nong itna, Ka belh suangpi To Zeisu\n3. Khasiangtho'n mit hong vaksak a Itna khut tawh hong len a, Kei nong sap leh kong dawng ding a Ka thu sim kong hilh ding ci. Cho:Hong phat ning maw, Topa hong phat ning Na vangliatna lamdang si, Thuuk in zai e, Lamdang nong itna, Ka belh suangpi To Zeisu\n170 - Topa hoih hi\n1.Topa hoih hi, Topa lian hi Lungkham hun in hong huh a Amah kiangah a bel mite Ama'n limtak hong kem hi. 170 2. Lungsim tamkham, lam-et bei...


url: =Zi le Pasal neihhun ~ Mang Ngaih Cin :: ZOMI DAILY\nposted on 18 July 2016 at 7:00 am Lomkholna: Article, Family\nPasianin zi leh pasal neih dingin hong bawl hi-a, ahun maana neih ding leh ki khen kik lo ding cihpen a ma deihna ahi hi. Tua a hih leh bang hunin zi leh pasal nei leng hoih pen ding hiam?\n(1) Sangkahte, buaih ngah khit ciang, sum zongte sum neihzawk deuh ciang hi ding hi.\n(2) Pasal pen kum 25-35 ciang hi leh hoih pen ding hi. (35 val leh nibang hi leh nikaai lam manawh uh ahih manin thanem nem lam manawh tektek zawta uh hi.)\n(3) Numei te pan kum 18-25 ciang hi leh hoih pen ding hi. (25 laitak pen paakbang hi leh a palh lihleh lai takuh hi-a, ninih nithum khitteh vul kipah ding hi.)\n(4) Ngaknu tangval te in I kum hong cin ciangin I deih I ngah kei leh zong khat peuhpeuh tenpih ding hita mai hi.\n(5) Zi dingpen tel mah ding hi-a, kum zong tuat zel ding ahi hi. Khanglui te’n deihtel aval, zabel teelkhialh cih na nei uh hi.\n(6) Kum tuatse lo a, zi teltel te pen zi hoih aneih uhteh, atate uh tawh putu bangin et lawm nawnlo uh hi.\nII. Zi Neih Hun Ding\nPasal pen kum 25-35 kilak hi leh hoih bek ding hi. Tua kim sungpen, tha hat pen hun hi in, kum 35 val leh, sauvei pi tha hat zo nawn lo zaw uh hi. Tangval pawlkhat in ka zi vakna ding ka neih ciangin zi nei pan ning ci thei uh hi. Paisan in a neding omlo pi in mi mawk hauhsak lo hi. Pasian hong geelsak na thei lo pi-a tangval hauhsawm na hih khak ding zong kidawm in. Tua hi a zi neih hun a zi neih ding zong thupi hi. Na tal cial hong tam leh na zi dinga natupte in hamlua ci in hong deih nawnlo kha dinguh hi. Tua banah zi na neih ciangin zong na zi lungkim zo nawnlo in, hongnuak ciahsan lel ding hi. Hun ciilsia lua a, na semsem a zi na neih kei leh “ciltang lam lo” a hi hi.\nBang hangin kum 25-35 kilak hoih pen ding cih a kikan ciangin, lei tung mipil te’n mihing khat nuntakna leh, nai (hours) tawh a etteh na ah, kum 15 = 10:25 Am tawh kikim sak-a, kum 25=12:42 Am tawh kikim sakin, kum 35=3:00 Pm tawh kikim sakin, kum 70=11:00 Pm tawh kikim sak uh hi. Tua ahih manin, kum 70 nungta dingin kituat leng, kum 25 ii cingh khitciangin nai 1:00 Pm hong khupsan vat ding hita hi, tuaksuk lam manawh ta mawk hi. Kum 35=3:00 Pm hong kheng leh, sun niham bei in, ni hong kai ta ding hi.\nIII. Pasal Neih Hun Ding\nNumei te kum 18-25 sungin pasal nei leh hoih pen hi. Kum 35 val leh ta neih hamsa, nau suahhak lua ta kici hi. Numei in pasal te sangin paakbang hi leh vul baih zaw hi. Numei khempeuh a khankim laitakin a ngaihbaang lo kua mah omlo hi. Tua a ngaihbaanna bei leh, paakbang hi leh a vul ding hita hi. A lo nuam ding mi haksa ta hi. Numei pawlkhatte in pasal ka neih loh hang pha mawh kei ci thei hi. Hih pen cih mawh kam hi lel hi. Ngaknu kulin, nungakpi in omden le cin na monu sila ding na hi hi. Tua hun ciangin tuapa in hong hellai in ka kisak theih vial, kisik lua ing, na ci simsim dinga, a hi zongin leibek mah na sik dinga, na lakik thei kei ding hi. Ngaknu paallai hun hoihpen a hoih a na zattheihna ding hanciam in.\nHun ciilzat sialua kisa in pasal neih hun a na neih kei leh “ciiltang lam lo” ahi hi. Bang hangin kum 18-25 kilak hoih pen ding hiam a kicih ciangin, numeite zong nai tawh etkak na ah pasalte a’ dan mah ahi hi. A hi zongin, numei pen kum 18-25 kikal hi leh hoihpen ding hi. Kum 18=11:7 Am tawh kituakin, kum 25=12:42 Am hong leh, Paak bang hi leh palh lihleh laitak hi in, a vul ding naita hi, paak a vul khit ciangin a lo nuam ding mi haksa ta hi. Itna leh Deihsakna tawh, Zomite Nuntak Khuasak zia (research) ka bawlna tungtawn in, kei ma muhna hong gen ka ahi hi. Theih bet nop ahi zong, Ngaihsutna piaknop khat peuh peuh leh dotnop, gennop a om leh Hong kizom un.\nMang Ngaih Cin (a) Cinpu\nPrevious: Lungsim Limlangh (57) ~ Job Thawngno\nNext: Kawlpi Honghawh Ve ~ Rev. Thang Van Lian\nMang Ngaih Cin says\n9 October 2016 at 2:15 am\nAtung a ZD file ah na guang uh ZI LE PASAL NEIH HUN DING, Job Khupsang. Dumas, TX, USA. author tawh na suaksak uh pen kei ma gelh article copy ahih manin diksa lo hing.(plagiarism) hi.